Ebit Lew hadiahkan motosikal baharu
Oleh KHAIRUL MOHD. ALI

20 November 2020, 7:51 pm
PASIR GUDANG – Penceramah popular, Ustaz Ebit Lew sekali lagi tampil membantu individu memerlukan khususnya mereka yang berada dalam kesempatan ketika negara dilanda pandemik Covid-19 ketika ini.
Bapa kepada empat anak yang menjadi tular selepas motosikal ditunggangnya terbakar ketika dalam perjalanan mendapatkan bantuan buat keluarganya menerima motosikal baharu sumbangan penceramah berkenaan.
Ebit menerusi satu kenyataan ringkas yang dimuat naik dalam laman Facebook miliknya berkata, dia berasa sebak apabila mengetahui kisah yang menimpa keluarga berkenaan.
“Sebak rasa baca pasal abang bersama dua anaknya perlu bantuan di Johor dan motor terbakar dalam perjalanan.
“Hari ini saya belikan motor baharu hadiahkan kepada abang ini serta sedikit duit belanja,” katanya dalam kenyataan tersebut.
Isnin lalu, motosikal ditunggang Amran Ronggi, 29, dan dua orang anaknya terbakar di Plaza Tol Senai ketika dalam perjalanan mendapatkan bantuan di Baitulmal.

Kejadian itu dikongsi laman Facebook rasmi Ibu Pejabat Polis Daerah Kulai, sebelum menjadi tular di media sosial dan mendapat perhatian pelbagai pihak untuk menghulurkan sumbangan.
Sementara itu, pendakwah itu turut menyampaikan sumbangan berupa barangan keperluan kepada 84 buah keluarga yang tinggal di Perkampungan Orang Asli Kuala Masai itu.
Ebit turut berkata, syukur banyak pihak tampil menghulurkan sumbangan dan bantuan buat keluarga ini.-K! ONLINE


Kepala katak disangka ular
Oleh DIYANATUL ATIQAH ZAKARYA

20 November 2020, 7:40 pm
MELAKA – Takut melihat seperti kepala ular dalam lubang pada pangkal pokok mangga menyebabkan seorang pekerja penyelenggaraan menghubungi talian kecemasan untuk meminta bantuan.
Namun agak melucukan apabila ia bukanlah kepala ular seperti disangka, sebaliknya hanya katak yang saiznya hanya sebesar telur ayam gred C.
Komander (Operasi) Balai Bomba dan Penyelamat (BPP) Ayer Keroh, Penolong Kanan Penguasa Bomba Mohd Hamdan Sudin, berkata pihaknya menerima panggilan kecemasan pada pukul 4.53 petang mendakwa terdapat ular di Taman Bukit Baru di belakang sebuah pusat beli belah Ayer Keroh.
“Sebuah jentera Fire Rescue Tender (FRT) bersama sebuah Unit Perkhidmatan Bantuan Kecemasan Perubatan (EMRS) dengan kekuatan lapan anggota bergegas ke lokasi dan tiba tujuh minit kemudian.
“Hasil pemeriksaan menjumpai seekor katak bersaiz sebiji telur ayam gred C berada dalam lubang pangkal pokok mangga berkenaan dan telah memaklumkannya kepada pengadu bahawa ianya bukanlah ular seperti disangka,” katanya.
Tambahnya, pengadu memohon maaf disebabkan kesilapan itu namun, pihaknya menganggap ia insiden yang mencuit hati.

“Mungkin tindakan pengadu adalah kerana dia amat berhati-hati terhadap sebarang kemungkinan yang boleh membahayakan nyawanya,” katanya menambah operasi tamat jam 5.35 petang.  -K! ONLINE


Ayda Jebat hadiahkan rumah untuk ibu sebelum kahwin
20 November 2020, 8:27 pm
PETALING JAYA – Penyanyi dan pelakon Ayda Jebat terharu kerana impiannya untuk membelikan sebuah rumah untuk ibu sendiri akhirnya tercapai sebelum dia menamatkan zaman bujang.
Ayda, 28, berkongsi perkara berkenaan menerusi Instagram sambil memuat naik gambar dia memeluk ibunya berlatar belakang kediaman dua tingkat yang dibelinya.
“Bismillahirrahmanirrahim. Syukur alhamdulillah. Allah makbulkan doa saya. Rezeki dapat hadiahkan mama sebuah rumah.
“Saya beritahu Nabil (tunang), ada benda yang saya mahu capai sebelum kahwin. Inilah antaranya. Buat mama bahagia sebelum sebelum saya bahagiakan orang lain. Lega hati ini Ya Allah,” tulisnya.
Ayda mahu membahagiakan ibunya sebelum bergelar isteri pada 1 Januari 2021.
Menerusi lokasi yang ditanda pada gambar berkenaan, Ayda membeli kediaman tersebut yang terletak di Eco Grandeur, Puncak Alam, Shah Alam, Selangor.
Pelantun lagu Nakal Nakal Nakal itu pada masa sama turut mendoakan pengikutnya dapat membahagiakan orang tua, bukan sekadar dari segi harta benda semata-mata.

“Banyak lagi benda lain yang anda boleh buat untuk berbakti kepada mereka. Semoga tercapai. Insya-Allah.
“Mama selalu telefon dan pesan, jangan kerja kuat sangat, perlu rehat juga. Ma, kerja keras saya tidak setanding pengorbanan mama menjaga saya dan adik-adik. Saya sayang mama.
“Saya akan selalu menjaga mama walaupun sudah berkahwin nanti. Selalu dan selamanya,” tulisnya lagi.
Ayda akan mendirikan rumah tangga dengan tunangnya yang juga pengacara Nabil Mahir pada 1 Januari tahun depan. – K! ONLINE


SPRM buka kertas siasatan isu KFA
Oleh KOSMO!

20 November 2020, 7:14 pm
Oleh MOHD RAFIE AZIMI
SURUHANJAYA Pencegahan Rasuah Malaysia (SPRM) mengesahkan telah membuka kertas siasatan awal berhubung beberapa isu melibatkan Persatuan Bola Sepak Kedah (KFA) seperti didedahkan dalam sidang Dewan Undangan Negeri (DUN) baru-baru ini.
Pengarah SPRM Kedah, Datuk Shaharom Nizam Abd. Manap berkata, kertas siasatan itu dibuka bagi mengesahkan beberapa maklumat diterima pihaknya sebelum ini.
“Kita sebenarnya telah melakukan tindakan awal dan semalam ada satu laporan diterima berupa maklumat yang disampaikan oleh Pemuda Pas Negeri.
“Siasatan akan dijalankan berhubung perkara itu dan tentunya kami akan menilai terlebih dulu jika wujud sebarang kesalahan di bawah akta melibatkan bidang kuasa SPRM,” katanya di Alor Setar semalam.
Pengerusi Jawatankuasa Pelancongan, Seni dan Budaya, Belia dan Sukan dan Pembangunan Usahawan dan Koperasi Negeri, Mohd. Firdaus Ahmad dalam sidang Dewan Undangan Negeri (DUN) pada Selasa lalu mendedahkan beberapa isu melibatkan pengurusan terdahulu KFA.

Antara isu didedahkan Mohd. Firdaus termasuklah jumlah sebenar kutipan tabung Mahkamah Timbang Tara Sukan (CAS) berkaitan perpindahan Akhyar Rashid ke JDT, penajaan pasukan serta pembayaran Kumpulan Wang Simpanan Pekerja (KWSP) serta Lembaga Hasil Dalam Negeri (LHDN).
Sebagai reaksi kepada pendedahan tersebut, bekas Setiausaha Kehormat KFA, Mohd. Asmirul Anuar Aris kemudiannya mencabar mana-mana pihak termasuk Presiden KFA ketika ini, Muhammad Sanusi Md. Nor bagi membuat laporan kepada pihak berkuasa.
Sementara itu Shaharom Nizam berkata, setakat ini belum ada saksi dipanggil berhubung perkara tersebut.
“Segalanya masih di peringkat awal dan saya harap tiada mana-mana pihak membuat sebarang spekulasi berhubung perkara ini,” katanya. – K! ONLINE


Banjir: Siap sedia selamatkan harta benda, dokumen penting
Oleh ZAKKINA WATI AHMAD TARMIZI

20 November 2020, 8:10 pm
SEREMBAN- Semua penduduk di Negeri Sembilan dinasihat serta diingatkan untuk sentiasa bersedia dengan keselamatan harta benda dan dokumen penting berikutan hujan lebat yang kerap berlaku kebelakangan ini yang turut menjurus berlakunya banjir kilat.
Menteri Besar, Datuk Seri Aminuddin Harun berkata, sehubungan itu, penduduk perlu berwaspada dalam tempoh Monsun Timur Laut selain peka dengan sebarang perubahan cuaca yang berlaku.
“Kami sedia maklum Monsun Timur Laut memberi kesan kepada beberapa daerah di negeri ini yang dilanda hujan yang terlalu lebat hingga menyebabkan banjir kilat.
“Sehubungan itu, semua masyarakat perlu bersedia dengan keselamatan dan barang-barang keperluan dan dokumen yang penting, beri perhatian untuk mengelakkan kerugian yang lebih besar jika banjir kilat berlaku,” katanya.
Beliau berkata demikian dalam sidang akhbar di sini selepas menyempurnakan Majlis Penyerahan Sumbangan Pembasmi Kuman dan Pensanitasi Tangan (hand sanitizer) daripada Yayasan Al Ammar untuk kegunaan masjid-masjid di negeri ini.
Tiga buah daerah di negeri ini iaitu Jempol, Kuala Pilah dan Tampin terjejas akibat banjir kilat selepas hujan lebat berlaku tengah malam semalam.

Dalam pada itu, Aminuddin menambah, beliau juga telah mengarahkan pejabat-pejabat daerah di seluruh negeri ini untuk turut bersedia sekiranya berlaku banjir kilat di kawasan mereka.
“Saya telah meminta pejabat daerah masing-masing untuk bersedia dan pasukan pasca banjir yang ada di Seremban juga akan membantu beberapa daerah yang terjejas banjir,” katanya. -K! ONLINE


Remaja maut dalam kemalangan
Oleh NUR HUDA MUSA

20 November 2020, 8:09 pm
PETALING JAYA – Seorang maut manakala seorang lagi cedera selepas terlibat dalam kemalangan membabitkan dua buah kenderaan di Lebuh Raya Damansara Puchong petang semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, siasatan awal mendapati mangsa berusia 19 tahun yang membonceng motosikal tercampak ke belakang akibat dilanggar oleh kereta jenis KIA.
“Akibat pelanggaran itu mangsa yang bekerja di Sunway Pyramid maut di tempat kejadian, manakala penunggang motosikal seorang lelaki warga tempatan berusia 20 tahun mengalami kecederaan ringan di bahagian tangan dan kaki.
“Sementara itu, pemandu seorang lelaki tempatan berusia 30 tahun dan penumpangnya berusia 29 tahun tidak mengalami sebarang kecederaan dan hasil ujian air kencing yang dijalankan terhadap pemandu tersebut mendapati positif dadah jenis Methamphetamine dan Tetrahydrocannabinol,” katanya dalam satu kenyataan di sini hari ini.
Menurutnya, siasatan mendapati mangsa sedang dalam perjalanan menuju ke Sea Park berada di lorong kiri jalan sebelum tiba-tiba dilanggar oleh kereta yang dipandu suspek.
Suspek ditahan reman selama sehari dan disiasat di bawah Seksyen 44(1)(a) Akta Pengangkutan Jalan 1987 dan Seksyen 15(1)(a) Akta Dadah Berbahaya 1952. -K! ONLINE


Pekerja asing diwajibkan ujian calitan
20 November 2020, 7:13 pm
PETALING JAYA – Majlis Keselamatan Negara (MKN) mewajibkan ujian calitan jenis RTK Antigen ke atas semua pekerja warga asing di Selangor, Negeri Sembilan, Pulau Pinang, Sabah, Wilayah Persekutuan Kuala Lumpur dan Labuan di semua sektor industri.
Menteri Kanan (Keselamatan), Datuk Seri Ismail Sabri Yaakob berkata, Kementerian Sumber Manusia mencadangkan untuk mewajibkan swab test kepada semua pekerja warga asing di negeri terbabit.
“Setakat 31 Oktober, seramai 1,615,834 pekerja warga asing aktif di negara dan negeri-negeri seperti yang dinyatakan mempunyai banyak kawasan perindustrian serta bilangan pekerja yang ramai.
“Atas nasihat Kementerian Kesihatan (KKM) swab test jenis RTK Antigen diwajibkan ke atas mereka bagi mengurangkan risiko keberjangkitan Covid-19 dalam kalangan mereka,” katanya menerusi satu sidang akhbar melalui Facebook Kementerian Pertahanan di sini hari ini.
Jelasnya, bagi pekerja yang mencarum Pertubuhan Keselamatan Sosial (Perkeso), kos ujian saringan ditanggung bersama pihak majikan serta Perkeso manakala yang tidak mencarum akan ditanggung sepenuhnya oleh majikan. – K! ONLINE


Kluster Oad dikesan di Negeri Sembilan
Oleh NOR AINNA HAMZAH

20 November 2020, 8:11 pm
SEREMBAN – Kluster Oad menjadi kluster terbaharu dikesan di negeri ini dan kluster berkenaan dikenalpasti berlaku membabitkan sebuah syarikat pengurusan acara.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan berkata, selain empat kluster sedia ada yang aktif, dua lagi kluster dari negeri jiran, Selangor iaitu kluster Hentian dan Jaya direkodkan berlaku di negeri ini.
Menurutnya, kluster Oad ini melibatkan daerah Seremban, Jelebu, Kuala Pilah, dan Jempol di Negeri Sembilan serta daerah Hulu Langat di negeri Selangor.
“Kes indeks (iaitu kes ke-41974) dikesan positif Covid-19 hasil saringan individu bergejala pada 10 November lalu. Sehingga hari ini, sejumlah 73 individu telah disaring, di mana 11 kes telah dikesan positif COVID-19 dalam kluster ini.
“Kesemua kes telah dimasukkan ke Hospital Tuanku Ja’afar, Seremban, Hospital Tampin dan Hospital Rembau,”katanya ketika dihubungi, dekat sini, tadi.
Veerapan berkata, sehingga 12 tengah hari tadi, terdapat 153 kes baharu positif Covid-19 dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan, menjadikan jumlah keseluruhan kes sebanyak 3,794 kes.

Menurutnya, dari jumlah tersebut, 2,780 kes telah sembuh dan discaj, 1,006 kes yang masih menerima rawatan di wad dan lapan (8) kes telah meninggal dunia.
“Sebanyak 1,295 kes positif Covid-19 adalah merupakan dari kluster Cergas, 526 kes dari kluster Kaya, 256 kes dari kluster Lengkuk dan 61 kes dari kluster Taman Bunga.
Menurutnya, terdapat 1,811 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir).
“Pertambahan 153 kes baharu hari ini 139 dari kluster sedia ada, satu kes dari kluster baharu,10 kes dari saringan kontak rapat dan tiga kes lain-lain saringan.
“Dari jumlah berkenaan, 142 kes dari daerah Seremban, sembilan kes dari daerah Port Dickson, Jempol dan Rembau masing-masing satu kes. -K! ONLINE


Polis buru suspek tikam isteri
Oleh NORLIA RAMLI

20 November 2020, 8:13 pm
BALING – Polis masih memburu seorang lelaki yang dipercayai menikam isterinya sehingga parah dalam kejadian di sebuah rumah di Kampung Iboi, Kupang di sini kelmarin.
Dalam kejadian kira-kira pukul 7 pagi itu, suspek berusia 33 tahun dipercayai menikam isterinya berusia 36 tahun di perut sebelah kiri.
Kejadian dikatakan berlaku selepas suspek yang juga penganggur marah dengan tindakan mangsa bekerja di sebuah kilang di Kulim dekat sini tanpa memberitahunya terlebih dahulu.
Ketua Polis Daerah Baling, Superintendan Syed Basri Syed Ali memberitahu, suspek sedang diburu bagi membantu siasatan kes tersebut.
“Kes disiasat mengikut Seksyen 307 Kanun Keseksaan,” katanya ketika dihubungi di sini hari ini.
Kosmo! Online semalam melaporkan seorang pekerja kilang parah ditikam suami dalam kejadian di sebuah rumah di Kampung Iboi, Kupang.

Dalam kejadian pada pukul 7 pagi itu, mangsa berusia 36 tahun bertengkar dengan suaminya yang berada di luar rumah.
Suspek menendang pintu dapur dan meluru masuk ke dalam rumah sebelum masuk ke dalam bilik isterinya dengan memegang pisau sebelum berlaku pergelutan antara mereka.
Mangsa yang ditikam sebanyak dua kali di perut sebelah kiri sedalam tiga sentimeter kini dirawat di Hospital Sultan Abdul Halim di Sungai Petani.
Wanita itu dilaporkan berada dalam keadaan stabil. – K! ONLINE


Nabila Razali tarik diri Separuh Akhir Muzik-Muzik 35
Oleh NUR EMIRA SAIZALI

20 November 2020, 6:44 pm
PETALING JAYA – Penyanyi dan pelakon Nabila Razali mengesahkan dia tidak akan membuat persembahan pada Separuh Akhir Muzik-Muzik (SFMM35) pada Ahad nanti.
Perkara tersebut dimaklumkan pihak pengurusannya, Universal Music Malaysia menerusi satu kenyataan hari ini.
Tindakan itu dilakukan ekoran Nabila atau nama sebenarnya, Nur Nabila Mohd Razali, 28, mempunyai masalah kesihatan yang tidak dapat dielakkan.
“Dukacita saya ingin memaklumkan bahawa Nabila tidak dapat membuat persembahan pada SFMM35  yang bermula malam ini atas masalah kesihatan yang tidak dapat dielakkan.
“Keputusan ini dibuat atas nasihat doktor, guru vokal, Datuk Syafinaz Selamat dan juga komposer lagu Peluang Kedua, Hael Husaini & MFMF,” katanya.
Ujar pihak Universal juga, pelbagai usaha rawatan sudah dilakukan termasuk khidmat doktor pakar namun berehat dalam jangka masa panjang ialah jalan terbaik.

“Ini adalah keputusan yang sangat sukar buat Nabila berikutan peluang untuk menyanyi di pentas SFMM antara yang menjadi impiannya sebagai penyanyi.
“Dia sudah menjalani latihan vokal sejak September lalu dengan Syafinaz sebagai persiapan awal. Namun masalah ini dikesan sejak minggu lalu dan menjadi semakin teruk,” tulis kenyataan tersebut.
Bagaimanapun, pihak pengurusan kini masih mencari penyanyi bagi menggantikan Nabila untuk membuat persembahan pada Ahad nanti.
“Pihak kami masih mengusahakan siapa pengganti terbaik untuk lagu ini. Sebarang perkembangan mengenainya akan diberitahu kemudian.
“Pihak produksi juga sudah dimaklumkan tentang perkara ini. Segala kesulitan amatlah kami kesali,” kata oengurusan.
Terdahulu, lagu Peluang Kedua merupakan antara 30 buah karya yang bakal dipertandingkan pada SFMM35 yang berlangsung selama tiga hari bermula hari ini hingga Ahad depan.
Antara lagu yang akan bertanding pada SFMM35 ialah Aku Bidadari Syurgamu (Datuk Seri Siti Nurhaliza), Belenggu Rindu (Datuk Jamal Abdillah dan Wany Hasrita) dan Sembah (Naim Daniel)
Pada SFMM35 nanti, Shiha Zikir juga menjadi penyanyi ganti bagi Siti Nurhaliza untuk lagu 7 Nasihat. Sebanyak 12 lagu yang layak ke Anugerah Juara Lagu ke-35 bakal diumumkan pada Ahad nanti. – K! ONLINE


TKKR berang tindakan MAM, KBS
Oleh MUHAMMAD RIDUAN MOHD HANAFIAH

20 November 2020, 7:07 pm
PASUKAN ONEXOX TKKR SAG Team ‘naik angin’ dan mempersoalkan tindakan Persatuan Permotoran Malaysia (MAM) dan Kementerian Belia dan Sukan (KBS) menyerahkan cek bernilai RM52,000 kepada pelumba Moto2 negara, Kasma Daniel Kasmayudin tanpa pengetahuan mereka.
Prinsipal pasukan, Bobby Farid Shamsuddin terkilan dengan tindakan badan induk negara tersebut selepas mendapati pihak tersebut membelakangi mereka tanpa memberitahu dana penyaluran tersebut.
“Isu ini telah mengguris hati saya selepas keluar video pelumba kita sendiri iaitu Kasma mengucapkan terima kasih kepada MAM dan KBS mengenai dana yang dia terima sekali gus mengurangkan masalah kewangan beliau.
“Saya tidak kisah mengenai dana itu disalurkan kepada pelumba negara secara terus tetapi berilah tahu kepada pasukan ini yang bersusah payah meletakkannya beraksi di MotoGP.
“Yang membuat saya marah hari ini adalah cara ia dijalankan. Saya akan sediakan cek berjumlah RM52,000 kepada MAM dan serahkan semula kepada KBS semula sebab bukan cara macam ini duit rakyat dan kerajaan digunakan untuk memberi apa-apa bantuan.
“Bagi saya ia perlu melalui proses yang betul, cara yang betul dan bukan cara macam itu dengan campak duit terus hantar ke sana. Ingat kita ini apa sampah ke, minta sedekah,” katanya dalam laman Facebook rasmi TKKR.

Dalam pada itu, Bobby turut mempersoalkan tindakan KBS meletakkan MAM sebagai orang tengah mengenai penyaluran dana ke Kasma.
“Berapa jumlah yang disalurkan kepada pelumba negara. Secara logiknya tugas MAM ini apa? tempat penyaluran duit. Mereka lihat TTKR tidak wujud dalam industri ini hingga tidak tahu pasukan ini meletakkan Kasma di MotoGP.
“Kepada KBS, kenapa pasukan yang telah mengeluarkan perbelajaan jutaan ringgit diketepikan. Mereka ingat kami ini apa, pasukan Indonesia, Thailand, Jerman? Serius saya katakan KBS tiada otak,” ujarnya. – K! ONLINE


MKN benarkan pelancongan domestik
20 November 2020, 6:56 pm
PETALING JAYA – Majlis Keselamatan Negara (MKN) membenarkan Gelembung Perjalanan Domestik seperti yang dicadangkan oleh Kementerian Pelancongan, Seni Dan Budaya (MOTAC) bagi merancakkan aktiviti pelancongan domestik.
Menteri Kanan (Keselamatan), Datuk Seri Ismail Sabri Yaakob berkata, sidang khas hari ini bersetuju membenarkan pergerakan tetapi mengikut prosedur operasi standard (SOP) yang ditetapkan.
“Pergerakan rentas daerah dalam negeri hijau serta pergerakan rentas negeri antara negeri hijau pula tidak perlu mendapatkan surat kebenaran polis.
“Manakala pergerakan rentas negeri antara negeri hijau melalui negeri merah dan pergerakan rentas daerah atau negeri dari negeri hijau ke Daerah Hijau di negeri merah kedua-duanya perlu mendapatkan surat kebenaran daripada pihak polis,” katanya menerusi satu sidang akhbar melalui Facebook Kementerian Pertahanan di sini hari ini.
Jelasnya, kelonggaran Gelembung Perjalanan Domestik ini akan berkuatkuasa pada 22 November 2020 nanti serta akan menggunakan aplikasi My Sejahtera bagi menentukan seseoarang itu datang dari zon hijau.
“SOP terperinci akan diumumkan oleh MOTAC dalam masa terdekat,” ujarnya. – K! ONLINE


PKPB di Kelantan bermula esok
Oleh MOHD RASDAN AHMAD

20 November 2020, 6:37 pm
PETALING JAYA – Perintah Kawalan Pergerakan Bersyarat (PKPB) dilaksanakan di Kelantan selama dua minggu bermula 21 November hingga 6 Disember 2020 berikutan peningkatan kes Covid-19.
Menteri Kanan (Keselamatan), Datuk Seri Ismail Sabri Yaakob turut mengumumkan PKPB di Kedah ditamatkan mulai esok, kecuali bagi daerah Kulim dan PKPB akan ditamatkan di seluruh Terengganu dan Melaka ditamatkan pada 21 November.
“PKPB di Johor juga ditamatkan bermula tengah malam ini kecuali Kota Tinggi dan Mersing.
“Bagaimanapun, seluruh negeri Kelantan akan dikenakan PKPB mulai esok sehingga 6 Disember,” katanya pada sidang media di sini hari ini.
Dalam pada itu, Ismail Sabri berkata, Perintah Kawalan Pergerakan Diperketatkan (PKPD) Anjung Teduh Felda Sahabat Lahad Datu Sabah ditamatkan hari ini. -K! ONLINE


Cat Farish nikahi pereka fesyen
Oleh NUR EMIRA SAIZALI

20 November 2020, 6:36 pm
PETALING JAYA – Ahli kumpulan Ruffedge, Cat Farish sah bergelar suami kepada pasangannya, seorang pereka fesyen, Suriani Hassan hari ini.
Majlis pernikahan yang berlangsung di Pusat Dakwah Islamiah, Paroi, Negeri Sembilan tersebut hanya dihadiri bapa kepada Cat dan Suriani serta saksi.
Menurut Cat atau nama sebenarnya Farrish Zaquan, 46, sudah menjangkakan perkongsian berita gembira itu akan mengejutkan ramai pihak.
Cat mula mengenali Suriani sekitar tahun 2016.
“Sebenarnya ini memang majlis yang mengejut sebab tempoh perkenalan kami juga sangat pendek.
“Sudah kenal Suriani empat tahun lalu tetapi hanya sebagai kenalan jauh. Cuma pada Jun lalu, kami mula berkenalan lebih rapat dan dia juga ada tunjukkan reaksi positif.
“Kemudian pada September lalu, saya nekad jumpa keluarganya dan akhirnya bernikah pada hari ini. Jadi boleh dikatakan kami bercinta selepas nikah,” kongsinya kepada Kosmo Online!

Tambah pelakon filem Hantu Wangan itu, sikap suka mengambil berat dan hormat orang tua antara faktor hatinya terpikat kepada wanita berusia 34 tahun itu.
“Dia sangat menjaga ibu bapanya dan kami juga banyak berkongsi persamaan dalam kehidupan,” katanya.
Dalam pada itu, Cat berpendapat berkahwin ketika pelaksanaan Perintah Kawalan Pergerakan Bersyarat (PKPB) memberi satu pengalaman yang berbeza buatnya.
Dia juga meluahkan rasa syukur walaupun majlis pernikahannya berlangsung ketika PKPB.
“Memang rasa berbeza dan pelik berkahwin ketika PKPB sebab banyak benda yang dihadkan dan majlis juga tidak boleh diadakan.
“Ada kebaikan dan kesedihan contohnya malam berinai tiada jemputan, majlis nikah juga hanya kami empat beranak sahaja tetapi kebaikannya saya terus boleh dapat sijil dan kad nikah,” ujarnya.
Sementara itu, Cat memaklumkan bahawa majlis sarung cincin dan resepsi persandingan belah perempuan dijangka akan diadakan pada bulan depan.
“Kalau tiada aral, kami merancang untuk majlis sarung cincin pada akhir bulan Disember nanti memandangkan urusan tempahan dewan tidak boleh dibatalkan.
“Apa-apa pun saya bersyukur kerana semua perancangan hari ini berjalan dengan lancar dan terima kasih kepada yang mendoakan kebahagian kami,” katanya lagi.
Mengulas tentang hubungan anak-anaknya bersama Suriani, Cat memberitahu semuanya dalam keadaan baik.
“Alhamdulillah hubungan mereka semua baik-baik sahaja.
“Mereka masih dalam proses mengenali dan tidak pasti untuk memanggil Suriani sebagai mummy, bonda, atau ibu,” selorohnya.
Terdahulu, Cat membuat kejutaan selepas memuat naik foto bersama isterinya dalam Instagram dan memaklumkan sudah selamat bernikah pagi tadi.
Cat pernah mendirikan rumah tangga bersama Hartiny Ramli namun mereka berpisah pada April 2016.
Hasil perkahwinan tersebut, mereka dikurniakan tiga orang cahaya mata iaitu Nia Karlyssa, 14, Eva Latheefa, 11 dan Qul Iskandar, 10. – K! ONLINE


Enam aplikasi PPW tidak berlesen disiasat
Oleh NOR IDAYU BOSRO

20 November 2020, 7:06 pm
PUTRAJAYA – Jabatan Perlindungan Data Peribadi (JPDP) membuka kertas siasatan ke atas enam aplikasi dalam talian Pemberi Pinjam Wang (PPW) tidak berlesen atas pelanggaran di bawah seksyen 5 Akta Perlindungan Data Peribadi 2010 [Akta 709].
Enam aplikasi tersebut ialah Asialend, Dreamlend, iPayfren, iPinjaman, Helplend4u dan GoCash4u.
JPDP dalam satu kenyataan berkata, kesemua aplikasi dalam talian PPW itu didapati telah mengakses dan menyalin maklumat lain termasuk data peribadi yang tidak berkaitan dengan urusan pinjaman tanpa kebenaran peminjam.
Justeru, JPDP dengan kerjasama CyberSecurity Malaysia dan Suruhanjaya Komunikasi dan Multimedia (SKMM) membuka kertas siasatan berikutan masih menerima banyak aduan berkaitan dengan penyalahgunaan data peribadi oleh aplikasi dalam talian PPW tidak berlesen.
“JPDP memandang serius mengenai perkara ini dan mengesyorkan supaya rakyat Malaysia agar lebih berhati-hati apabila membuat sebarang pinjaman secara dalam talian.
“Ini terutamanya semasa memberikan persetujuan terhadap aplikasi yang telah dimuat turun bagi mengelakkan pihak tidak bertanggungjawab mempunyai akses yang tidak sepatutnya,” katanya di sini hari ini.

JPDP berkata, entiti terbabit boleh didenda tidak melebihi RM300,000 atau dipenjarakan selama tempoh tidak melebihi dua tahun atau kedua-duanya sekali jika sabit kesalahan.
Pada masa sama, JPDP berkata, mana-mana peminjam yang data peribadinya telah disalahgunakan oleh aplikasi dalam talian PPW tidak berlesen terbabit diseru untuk menghubungi Bahagian Penguatkuasaan JPDP.
Katanya, peminjam boleh hubungi JPDP di alamat e-mel [email protected] atau Sistem Perlindungan Data Peribadi (daftar.pdp.gov.my) bagi membantu siasatan yang dijalankan.
Sementara itu, JPDP berkata, semua peminjam dinasihatkan untuk membuat semakan terlebih dahulu dengan Bahagian Kawalan Kredit Komuniti, Kementerian Perumahan dan Kerajaan Tempatan (KPKT) bagi mengetahui status pendaftaran PPW berkenaan. -K! ONLINE


Vietnam hanya terima dua daripada 11 jenis sukan
Oleh MUHAMMAD HELMEE RAMLI

20 November 2020, 7:10 pm
PENGANJUR Sukan SEA edisi ke-31, Vietnam hanya meluluskan dua daripada 11 jenis sukan yang dirayu Majlis Olimpik Malaysia (MOM) supaya dipertandingkan pada temasya sukan tersebut.
Sebelum ini, Malaysia mengemukakan rayuan meliputi 11 jenis sukan yang dianggap sebagai lubuk emas kontinjen negara termasuk hoki dalam dewan, bola jaring, kriket, skateboard, pelayaran, sambo, boling, ragbi, skuasy, boling padang dan e-Sukan.
Presiden MOM, Tan Sri Mohamad Norza Zakaria berkata, pihaknya menghormati keputusan tuan rumah, lebih-lebih lagi Vietnam lebih memberi fokus untuk menganjurkan sukan yang dipertandingkan di Sukan Olimpik.
“Keputusan yang penganjur lakukan, semuanya perlu dirujuk kepada kerajaan mereka dan kita hormatinya, jadi daripada 11 jenis sukan yang dikemukakan, hanya e-Sukan dan boling dimasukkan dalam senarai sukan dipertandingkan.
“Ada beberapa Jawatankuasa Olimpik Nasional (NOC) negara lain tidak berpuas hati kerana tuan rumah tidak melayan rayuan yang mereka kemukakan, terutamanya hoki dalam dewan,” katanya pada sidang akhbar di Wisma MOM, Kuala Lumpur sebentar tadi.
Pada masa sama, beliau yang juga Presiden Persatuan Badminton Malaysia (BAM) menegaskan, pihaknya akan menubuhkan jawatankuasa pemilihan bagi menetapkan kriteria atlet ke Sukan SEA 2021.

“Januari nanti kita akan tubuhkan jawatankuasa pemilihan bagi mengadakan perbincangan dengan Majlis Sukan Negara (MSN) mengenai sukan-sukan yang bakal disertai.
“Mengenai gabungan atlet muda dan senior, kita akan umumkan kriteria pemilihan selepas jawatankuasa pemilihan diwujudkan. MOM juga sudah mengadakan kaji selidik dengan berjumpa semua Persatuan Sukan Kebangsaan (NSA),” ujarnya lagi. – K! ONLINE


958 kes baharu, tiga kematian direkod
Oleh SITI A'ISYAH SUKAIMI

20 November 2020, 6:39 pm
PUTRAJAYA – Sebanyak 958 kes baharu dilaporkan hari ini menjadikan jumlah kes positif Covid-19 sebanyak 52,638 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes adalah kes import yang mendapat jangkitan dari luar negara.
“Terdapat tiga kematian baharu direkodkan hari ini menjadikan jumlah kumulatif kes kematian Covid-19 sebanyak 329 kes.
“Kes kematian ini dilaporkan Sabah melibatkan seorang wanita dan dua lelaki berusia 32, 39 dan 64 tahun meninggal dunia di Hospital Queen Elizabeth dan Hospital Tawau, Sabah,” katanya pada sidang akhbar di sini hari ini.
Beliau menambah, sebanyak 956 kes sembuh dicatatkan menjadikan sebanyak 39,088 kes pulih Covid-19 terkini di seluruh negara.
Ujarnya, sebanyak 110 kes positif sedang dirawat di Unit Rawatan Rapi dengan 42 kes memerlukan bantuan pernafasan. -K! ONLINE


Anak anggota polis mati lemas dalam bilik air
Oleh NUR HUDA MUSA

20 November 2020, 7:04 pm
SERDANG – Anak kepada seorang anggota polis ditemui lemas di dalam bilik air di kuarters polis di Seri Kembangan semalam.
Dalam kejadian pukul 2 petang, kanak-kanak perempuan berusia 21 bulan itu dikatakan berada di kediaman tersebut bersama ibunya.
Ketua Polis Daerah Serdang, Asisten Komisioner Razali Abu Samah berkata, kanak-kanak itu dikatakan sedang bermain manakala ibunya pula memasak di dapur.
Katanya, selepas beberapa minit tiada kelibat dan bunyi mangsa membuatkan ibunya mencari sebelum menemui kanak-kanak itu di dalam keadaan tidak sedar diri di dalam bilik air kediaman berkenaan.
“Panik dengan kejadian yang menimpa anak tunggal itu, isteri kepada anggota berpangkat Lans koperal tersebut meminta bantuan jiran sebelum membawa mangsa ke balai polis.
“Mangsa kemudian dibawa ke Hospital Serdang, namun pasukan perubatan mengesahkan kanak-kanak itu sudah meninggal dunia,” katanya kepada Kosmo! hari ini.

Menurutnya lagi, mayat dibedah siasat sebelum dibawa ke Tumpat, Kelantan untuk pengebumian hari ini.
Kes disiasat mengikut Seksyen 33 Akta Kanak-kanak 2001. – K! ONLINE


Meme Hang Tuah, Puteri Gunung Ledang hiburkan Tiara Jacquelina
20 November 2020, 6:35 pm
PETALING JAYA- Kreativiti netizen negara ini menghiburkan pelakon dan penerbit, Puan Sri Tiara Jacquelina apabila karakter dalam filem Puteri Gunung Ledang yang diterbitkan beliau dijadikan meme.
Dalam satu hantaran di laman Facebook beliau, Tiara berkata, filem itu telah dijadikan subjek untuk meme selama dua minggu.
“Macam tahu sahaja, kitorang tengah promosi tayangan terhad filem versi asal dekat EnfinitiV.Asia, dengan bonus babak terpotong lagi.
“Siapa yang kreatif sangat ini, tolong lah angkat tangan, saya nak kredit awak pun tak tahu macam mana,” katanya.
Tiara turut berkongsikan beberapa meme yang memaparkan karakter Hang Tuah lakonan Datuk M. Nasir dan Puteri Gunung Ledang lakonan beliau sendiri dengan dialog yang mencuit hati.
Antara meme itu turut memaparkan isu semasa mengenai Kumpulan Wang Simpanan Pekerja yang menjadi bualan hangat apabila Ahli Parlimen Pasir Mas, Ahmad Fadhli Shaari menyamakan tuntutan Barisan Nasional (BN) untuk Belanjawan 2021 seperti tuntutan Puteri Gunung Ledang.

Filem epik sejarah tersebut dihasilkan Enfiniti Vision Media pada 2004 berlatarbelakangkan Kesultanan Melayu Melaka. -K! ONLINE


Video muzik terbaharu BTS dapat 20 juta tontonan dalam masa tiga jam
Oleh KOSMO!

20 November 2020, 5:17 pm
SEOUL – Video muzik terbaharu kumpulan sensasi K-Pop BTS, Life Goes On mendapat sambutan hangat apabila ditonton sebanyak 20 juta kali dalam tempoh masa tiga jam selepas ia dilancarkan.
Lagu yang dimuatkan dalam album terbaharu mereka, BE membawa mesej tentang harapan dalam menempuh pandemik Covid-19.
Salah seorang ahli kumpulan itu, Jimin berkata, mereka berharap muzik yang dibawakan dalam album berkenaan dapat menenangkan perasaan orang ramai khususnya peminat.
“Misi kami dengan muzik dalam album BE ini ialah supaya ia dapat menjadi medium untuk membuatkan ramai orang berasa selesa dan selamat.
“Saya akan rasa amat bersyukur sekiranya ramai orang dapat mengaitkan diri mereka dengan lagu-lagu berkenaan,” katanya dalam satu sidang media hari ini.
BTS menjadi satu fenomena sejak mula berada dalam dunia seni pada 2013 dan konsert mereka yang diadakan di Los Angeles, Amerika Syarikat (AS), Paris, Perancis dan London, Britain tahun lalu mendapat sambutan hangat hingga tiket habis dijual.

Mereka terus mengukuhkan lagi kedudukan dalam industri hiburan dunia selepas single berbahasa Inggeris pertama, Dynamite menduduki tempat teratas dalam carta Billboard Hot 100 Ogos lalu.
Ia sekali gus menjadikan mereka artis Korea Selatan pertama mengungguli carta muzik AS.
Selain itu, susulan kejayaan tersebut, saham syarikat rakaman mereka, Big Hit Entertainment turut memperoleh nilai berbilion dolar. – AFP


Harga RON95, RON97 naik dua sen
Oleh NOR IDAYU BOSRO

20 November 2020, 5:12 pm
PUTRAJAYA – Harga runcit petrol RON95 naik dua sen kepada RM1.64 seliter berbanding RM1.62 bagi tempoh bermula tengah malam ini sehingga 27 November depan.
Kementerian Kewangan dalam satu kenyataan berkata, harga RON97 juga naik dua sen daripada RM1.92 kepada RM1.94 seliter.
“Harga runcit diesel pula naik tujuh sen iaitu daripada RM1.74 seliter kepada RM1.81 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -K! ONLINE


Guna nama samaran, tiada senarai rakan antara ciri-ciri akaun palsu
Oleh NOR IDAYU BOSRO

20 November 2020, 6:09 pm
CYBERJAYA – Nama pemilik akaun seolah-olah bukan nama sebenar dengan menggunakan nama samaran atau orang terkenal manakala maklumat peribadi juga meragukan dengan biodata yang tidak realistik.
Itu antara ciri-ciri untuk mengenal pasti akaun palsu yang baharu diaktifkan dalam tempoh beberapa bulan.
Suruhanjaya Komunikasi dan Multimedia Malaysia (SKMM) berkata, akaun baharu kerap diwujudkan bagi mengaburi jejak daripada pihak berkuasa atau pembongkaran oleh mangsa penipuan sebelum ini.
“Akaun palsu mempunyai senarai rakan yang sedikit atau tiada langsung kerana tujuan akaun dibuka bukan untuk perkenalan jangka panjang bahkan senarai rakan juga mungkin akaun palsu.
“Gambar profil juga tidak berkaitan dengan identiti yang mana gambar yang digunakan berbentuk abstrak atau dicuri daripada profil lain,” katanya dalam satu kenyataan hari ini.
Mengulas lanjut, SKMM berkata, aktiviti akaun yang tiada langsung kisah berkaitan hal peribadi juga antara ciri-ciri akaun palsu.

Katanya, catatan dinding (wall post) akaun palsu terlalu sedikit dan kebanyakan kandungan hanya perkongsian ulasan dan bahan yang diambil atau dikongsi daripada orang lain.
“Akaun palsu juga boleh dikenal pasti melalui terlalu banyak ‘likes’ hantaran orang lain di pelbagai topik dan kumpulan namun terlalu sedikit ‘likes’ di halaman sendiri.
“Akaun ini juga hanya aktif sekali-sekala dan kadang-kadang dinyah aktif,” katanya.
SKMM berkata, penjenayah siber dikesan menggunakan pelbagai taktik licik untuk menjalankan penipuan termasuk ada yang menyamar menggunakan profil ahli keluarga, kenalan mangsa, orang kenamaan atau individu serta syarikat terkenal.
“Orang ramai perlu lebih berhati-hati jika terdapat lebih daripada satu ciri-ciri yang dinyatakan di atas ketika berurusan melalui akaun media sosial yang baru dikenali terutamanya jika melibatkan transaksi kewangan atau aktiviti jual beli,”
“Selain mencetuskan permusuhan, perpecahan dan suasana tidak tenteram melalui hasutan, akaun palsu juga digunakan untuk kegiatan penipuan yang menyebabkan kerugian jutaan ringgit saban tahun,” katanya.
Sehubungan itu, pihaknya mengingatkan orang ramai supaya berwaspada dengan akaun palsu di media sosial yang sengaja diwujudkan untuk tujuan penipuan dan hasutan.
“Jauhkan diri daripada memperkatakan isu sensitif berkaitan agama, kaum, institusi diraja dan politik yang cuba diapi-apikan oleh pemilik akaun palsu.
“Langkah ini dapat melindungi orang ramai daripada tindakan undang-undang sekiranya didapati terlibat dengan kenyataan berunsur fitnah, hasutan atau menggugat ketenteraman awam,” katanya.
SKMM berkata, Polis Diraja Malaysia dan agensi berkaitan lain boleh mengambil tindakan undang-undang, sekiranya terdapat salah guna Internet dan media sosial untuk tujuan jenayah atau hasutan.
“Orang ramai perlu sentiasa berhati-hati dan peka kepada percubaan menipu oleh mereka yang tidak mempedulikan undang-undang dan ketenteraman awam,” katanya. -K! ONLINE


4,320 diarah berpatah balik
Oleh ISKANDAR SHAH MOHAMED

20 November 2020, 5:22 pm
SHAH ALAM – Sebanyak 4,320 kenderaan diarah berpatah balik selepas didapati tidak memiliki surat kebenaran rentas sempadan sepanjang lapan hari pelaksanaan Perintah Kawalan Pergerakan Bersyarat (PKPB) di Selangor.
Berdasarkan rekod Polis Diraja Malaysia (PDRM) antara 12 November lalu sehingga semalam, kesalahan itu paling banyak dikesan ketika musim perayaan Hari Deepavali.
Jurucakap Khas Op Covid-19 Polis Selangor, Asisten Komisioner Muhammad Yazid Muhammad Yew berkata, pihaknya melaksanakan sebanyak 71 sekatan jalan raya (SJR) di semua susur keluar dan masuk lebuh raya di negeri ini.
“Sepanjang tempoh lapan hari itu, kita telah menjalankan pemeriksaan ke atas sebanyak 594,769 kenderaan.
“Pun begitu, sebanyak 4,320 kenderaan diarah berpatah balik kerana tidak mempunyai surat kebenaran rentas sempadan atau negeri,” katanya pada sidang akhbar di Ibu Pejabat Polis Kontinjen (IPK) negeri di sini, hari ini.
Ujar beliau, pihaknya turut menerima sebanyak 66,776 borang permohonan pergerakan sepanjang tempoh berkenaan dengan 2,249 permohonan ditolak dengan pelbagai alasan tidak munasabah seperti ziarah dan menghadiri kenduri.

Tambah Muhammad Yazid, pihaknya turut menubuhkan sebanyak 483 pasukan khas pematuhan prosedur operasi standard (SOP) Covid-19 melibatkan 2,433 anggota polis selain dibantu Angkatan Tentera Malaysia (ATM), Kementerian Kesihatan (KKM) dan Kementerian Perdagangan Dalam Negeri dan Hal Ehwal Pengguna (KPDNHEP). -K! ONLINE


Ramai buat laporan palsu hilang kad pengenalan
Oleh ISKANDAR SHAH MOHAMED

20 November 2020, 5:45 pm
SHAH ALAM – Polis Selangor mengesan segelintir orang awam sanggup membuat laporan polis palsu kehilangan kad pengenalan bagi mengelakkan dikenakan denda.
Berdasarkan kadar bayaran denda ditetapkan Jabatan Pendaftaran Negara adalah  kehilangan kes kecuaian sendiri kali pertama adalah pada kadar RM100, kali kedua (RM300) dan ketiga serta seterusnya RM1,000.
Jurucakap Khas Op Covid-19 Polis Selangor, Asisten Komisioner Muhammad Yazid Muhammad Yew berkata, sebanyak 72 kes diterima setakat ini berbanding hanya 21 kes pada tahun lalu.
“Berdasarkan statistik sehingga semalam, 57 daripada laporan palsu itu dibuat kerana kes samun, kemalangan (10) , curi (3) dan masing-masing satu bagi culik dan tarik kenderaan.
“Jumlah itu termasuk lima kes terbaharu yang diterima pada minggu ini seterusnya menunjukkan peningkatan hampir tiga kali ganda berbanding tahun lalu,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Sehubungan itu, beliau memberi amaran tegas kepada semua pihak supaya tidak sesekali melakukan kesalahan berkenaan bagi mengelak dikenakan tindakan.

“Laporan palsu seumpama itu jelas mengganggu tugas  pegawai dan anggota polis yang terlibat dalam penugasan Op Covid-19 ketika ini.
“Pesalah boleh disiasat mengikut Seksyen 182 Kanun Keseksaan yang memperuntukkan hukuman penjara enam bulan atau denda maksimum RM2,000 atau kedua-duanya sekali, jika disabit kesalahan,” katanya.
Dalam pada itu, tambah Muhammad Yazid, polis menerima sebanyak 58 kes penipuan e-commerce termasuk dalam pembelian barangan elektronik secara talian dengan kerugian RM524,446 dalam tempoh sebulan bermula 14 Oktober lalu. -K! ONLINE


Barangan kosmetik bernilai lebih RM120,000 dirampas
Oleh ROHANA MOHD. NAWI

20 November 2020, 5:04 pm
RANTAU PANJANG – Pasukan Gerakan Am (PGA) Batalion 8 merampas pelbagai jenis barangan kosmetik dianggarkan bernilai RM 122,463 di dalam sebuah lori dipercayai diseludup dari negara jiran di Jalan Rantau Panjang – Pasir Mas di sini semalam.
Dalam rampasan pada pukul 8.30 malam itu, anggota PGA menahan pemandu lori berusia dalam lingkungan 40-an yang membawa muatan sayur dan buah-buahan seludup selain dipercayai turut menyembunyikan barangan kosmetik itu.
Pegawai Pemerintah PGA Batalion 8, Superitendan Muhammad Shamsuddin berkata, sewaktu anggota PGA menjalankan tugasan Ops Benteng Covid-19, kelihatan sebuah lori dipandu dalam keadaan mencurigakan.
Katanya, anggota PGA mengarahkan kenderaan berat itu supaya berhenti di tepi jalan.
“Pemeriksaan mendapati lori itu membawa muatan penuh sayur dan buah-buahan yang dipercayai diseludup dari negara jiran.
“Hasil pemeriksaan di bawah kesemua muatan itu membawa kepada penemuan kotak besar yang mengandungi 52 jenis barangan kosmetik yang juga dipercayai diseludup masuk ke negara ini, ” katanya ketika dihubungi Kosmo! hari ini.

Menurut Muhammad, siasatan awal terhadap lelaki tempatan itu mendapati dia mengaku sudah setahun menjalan kegiatan penyeludupan barangan kosmetik.
Katanya, ketika pemeriksaan dijalankan, suspek juga gagal mengemukakan sebarang dokumen berkaitan barangan tersebut. -K! ONLINE


Jangan abaikan anak-anak selepas bercerai
Oleh MOHD. HUSNI MOHD. NOOR

20 November 2020, 5:00 pm
PUTRAJAYA – Jangan abaikan anak-anak selepas bercerai dan teruskan memberi sokongan serta perhatian kepada mereka.
Itu nasihat Ketua Penolong Pengarah Cawangan Siasatan, Bahagian Penguatkuasaan, Jabatan Agama Islam Wilayah (Jawi) Ustazah Haslinda Lukman kepada pasangan yang sudah bercerai.
Haslinda berkata demikian pada forum bertajuk, Penceraian: Berani atau Sembunyi sempena Wacana Pencegahan Jenayah Syariah Peringkat Wilayah menerusi laman Facebook Jawi, hari ini.
Menurutnya, selain bekas isteri, anak-anak adalah yang paling terkesan jika berlaku penceraian antara ibu dan bapa.
“Banyak kesan negatif akan berlaku khususnya kepada anak-anak yang masih kecil. Kajian psikologi banyak membuktikan anak-anak paling terkesan akibat penceraian.
“Kajian mendapati, anak-anak akan menunjukkan sikap agresif keterlaluan, kemurungan yang teruk dan tidak mahu bergaul dengan orang lain.

“Selain itu, mereka juga suka melakukan perkara-perkara yang tidak normal selain turut mengalami kemerosotan dalam akademik,” katanya.
Haslinda berkata, ada juga anak-anak yang merasakan mereka menjadi punca kepada penceraian ibu bapa mereka.
Justeru, beliau berkata, andai kata anak-anak menetap bersama ibu selepas penceraian, si ibu perlu mendapatkan bantuan guru kaunseling untuk meneruskan kehidupan.
“Malah, ibu dan bapa juga perlu memastikan hubungan selepas penceraian kekal baik demi anak-anak dengan menunjukkan kasih sayang yang tidak berbelah bagi,” katanya.
Muka depan Kosmo! hari ini melaporkan sebanyak 90,766 penceraian didedahkan Mahkamah Syariah di seluruh negara bagi tempoh Januari hingga Oktober tahun ini.
Antara punca penceraian yang direkodkan termasuklah masalah kewangan, tidak sehaluan dan isu pemberian nafkah. -K! ONLINE


Mayat petani ditemui tersangkut pada tunggul kayu
Oleh MOHAMAD FAHD RAHMAT

20 November 2020, 5:08 pm
KLUANG – Seorang petani ditemui mati lemas selepas terjatuh ke dalam Sungai Penggeli ketika melakukan kerja di kebun miliknya di Ladang Pekan Layang-layang di sini tengah hari tadi.
Dalam kejadian pada pukul 12.15 tengah hari itu, mayat mangsa, M. Anbarsan, 39, ditemui kira-kira 100 meter dari lokasi dia dilaporkan terjatuh.
Ketua Balai Bomba dan Penyelamat Renggam, Penolong Penguasa Bomba Asyraf Nur Mohd. Yusoff berkata, mayat mangsa ditemui tersangkut pada tunggul kayu.
“Mangsa dilaporkan terjatuh kira-kira pukul 9 pagi tadi dipercayai terjatuh ketika melakukan kerja di dalam kebunnya yang terletak berhampiran sungai berkenaan.
“Mayat mangsa ditemui lemas tengahari hari ini selepas tersangkut pada tunggul kayu,”katanya ketika dihubungi di sini hari ini.
Terdahulu, Pasukan Balai. Bomba dan Penyelamat (BBP) Renggam menerima maklumat kejadian pada pukul 9.03 pagi sebelum sebuah jentera dengan kekuatan 10 anggota dikejarkan ke lokasi kejadian.

“Sebaik sampai di lokasi, didapati benar berlaku kejadian lelaki dilaporkan jatuh ke dalam Sungai Penggeli sebelum kerja pencarian menggunakan teknik Water Surface dan Skindive dilakukan,”katanya.
Menurut Asyraf Nur, mayat mangsa diserahkan kepada polis untuk tindakan selanjutnya dan operasi ditamatkan kira-kira pukul 1.35 petang.-K! ONLINE
Habis//


KKM sedang teliti, kaji 10 jenis vaksin Covid-19
Oleh MOHD. HUSNI MOHD. NOOR

20 November 2020, 5:33 pm
PUTRAJAYA – Kementerian Kesihatan (KKM) kini sedang menganalisis 10 jenis vaksin Covid-19 sebelum diluluskan penggunaannya.
Menerusi kenyataan dikongsi laman Facebook KKM, 10 jenis vaksin itu telah memasuki Fasa III kajian klinikal.
“Ia termasuk daripada jenis Viral Vector Vaccine (empat pengeluar), Inactivated Virus Vaccine ( tiga pengeluar), RNA Based Vaccine (dua pengeluar) dan Virus Like Particle Vaccine (satu pengeluar),” katanya.
Katanya, kesemua vaksin itu akan dianalisis untuk melihat aspek keselamatan dan keberkesanan sebelum diluluskan penggunaannya.
Menurutnya lagi, sebelum vaksin didaftarkan, ia perlu dipastikan selamat, berkualiti dan berkesan serta mematuhi keperluan regulatori, piawaian dan garis panduan antarabangsa.
Antara proses pendaftaran vaksin termasuk daripada peringkat permohonan disaring diikuti, penerimaan pendaftaran, penilaian produk, membentangkan penilaian vaksin kepada Bahagian Regulatori Farmasi Negara (NPRA) dan terakhir adalah menjana nombor pendaftaran vaksin. -K! ONLINE


Zoo Negara jangan bergantung pada kerajaan
Oleh NUR HUDA MUSA

20 November 2020, 5:53 pm
PETALING JAYA – Kementerian Tenaga dan Sumber Asli (KeTSA) berharap Zoo Negara dapat meningkatkan sumber pendapatan, lebih berdaya saing dan tidak bergantung sepenuhnya kepada kerajaan.
Jabatan Perhilitan Semenanjung Malaysia dalam kenyataan berkata, operasi Zoo dan Pameran Tetap (ZPT) perlu diperkukuhkan berikutan Zoo Negara dimiliki badan bukan kerajaan (NGO).
“Zoo Negara dimiliki oleh Malaysia Zoological Society (MZS) yang merupakan sebuah badan bukan kerajaan (NGO) dan berfungsi sebagai sebuah entiti perniagaan.
“Justeru itu, operasi ZPT perlu diperkukuhkan supaya dapat meningkatkan sumber pendapatan, lebih berdaya saing dan tidak bergantung sepenuhnya kepada kerajaan,” katanya di sini hari ini.
Katanya, KeTSA sangat prihatin dalam membantu Zoo Negara yang terjejas berikutan Perintah Kawalan Pergerakan (PKP) kerana memahami bahawa pendapatan Zoo Negara bergantung kepada hasil jualan tiket, jualan produk dan perkhidmatan.
“Sebagai tanda prihatin kerajaan kepada kebajikan hidupan liar, tindakan proaktif telah diambil dengan menyalurkan Dana Prihatin Kebajikan Hidupan Liar sebanyak RM1.3 juta kepada Zoo Negara pada 10 April 2020 untuk menyediakan bekalan makanan kepada hidupan liar.

“Kerajaan turut memanjangkan secara spesifik diskaun 15 peratus bil elektrik secara bulanan selama enam bulan kepada ZPT termasuk Zoo Negara di bawah Pakej Rangsangan Ekonomi,” jelasnya.
Justeru, Perhilitan berharap agar Zoo Negara dapat menguruskan dana yang diterima secara berhemah dan telus. -K! ONLINE


Tiga KPD baharu bagi kontinjen Kuala Lumpur
Oleh NUR HUDA MUSA

20 November 2020, 4:01 pm
PETALING JAYA – Polis Kontinjen Kuala Lumpur menyaksikan pertukaran tiga Ketua Polis Daerah (KPD) baharu berkuat kuasa semalam.
Majlis serah terima tugas yang berlangsung hari ini dan semalam itu membabitkan KPD Dang Wangi, Brickfields dan Sentul.
Ketua Polis Kuala Lumpur, Datuk Saiful Azly Kamaruddin berkata, Asisten Komisioner (ACP) Mohamad Zainal Abdullah dilantik sebagai KPD Dang Wangi yang baharu menggantikan ACP Mohd. Fahmi Visuvanathan Abdullah.
“Mohamad Zainal sebelum ini berkhidmat sebagai Penolong Pengarah (D5) Undang-Undang Jabatan Siasatan Jenayah, Ibu Pejabat Polis Bukit Aman.
“Pada masa sama, ACP Lembaga Parol (III) di Kementerian Dalam Negeri, Putrajaya, ACP Anuar Omar dilantik sebagai KPD Brickfields yang baharu menggantikan ACP Zairul Nizam Mohd. Zainuddin @ Hilmi,” katanya dalam satu kenyataan di sini hari ini.
Dalam pada itu Saiful Azly memberitahu, satu lagi pertukaran menyaksikan Ibu Pejabat Polis Daerah (IPD) Sentul telah menerima lantikan KPD baharunya hari ini, iaitu ACP Beh Eng Lai, menggantikan ACP S.Shanmugamoorthy Chinniah.

Katanya, semua KPD yang baharu ini diharapkan dapat memikul amanah yang diberikan oleh pucuk pimpinan PDRM dengan cemerlang sekaligus menyumbang ke arah menjadikan Kuala Lumpur sebagai sebuah bandar yang selamat. -K! ONLINE


Bunga cengkih terapi henti merokok
Oleh TOREK SULONG

20 November 2020, 3:58 pm
PASIR PUTEH – Seorang guru Sekolah Menengah Kebangsaan (SMK) Sungai Petai di sini menggunakan bunga cengkih sebagai bahan utama untuk memulihkan ketagihan rokok dalam kalangan pelajarnya.
Naib Pengerusi Jawatankuasa Pemulihan Dadah Negeri Kelantan, Zurkurnan Yusoff berkata, rempah itu mampu memberi kesan positif sekiranya digunakan mengikut tempoh tertentu sehingga berjaya menghentikan tabiat merokok.
Menurutnya, petua kemam tujuh kuntum bunga cengkih setiap hari bagi menggantikan rokok berjaya berdasarkan pengalamannya selaku perokok tegar sebelum ini.
“Hasil penggunaan bunga cengkih, saya berjaya meninggalkan tabiat merokok sejak tahun 2011 hingga sekarang.
“Petua ini juga saya gunakan untuk memulihkan pelajar dan juga penagih dadah dalam kalangan Orang Kena Pengawasan (OKP) untuk kembali mengamalkan gaya hidup sihat,” katanya ketika ditemui Kosmo! di sini hari ini.
Zurkunan berkata, bunga cengkih itu akan di basuh sebelum sebelum dibawa ke sekolah khusus untuk pelajar yang dikenal pasti merokok.

Katanya, sekuntum bunga cengkih perlu diletakkan di dalam mulut, dikemam dan sebelum ia dihisap perlahan-lahan.
“Apabila rempah ini menjadi lembut ia perlu dikunyah hingga hancur dan ditelan,” ujarnya. -K! ONLINE


Anak beranak, bini ditahan kes dadah RM8.1 juta
Oleh NOOR HASLIZA NUSI

20 November 2020, 4:18 pm
GEORGE TOWN – Polis menumpaskan satu sindiket pengedaran dadah bernilai RM8.1 juta selepas menahan enam suspek termasuk isteri dan ibu kepada ketua sindiket terbabit dalam empat siri serbuan di negeri ini semalam.
Suspek berusia 28 hingga 59 tahun itu diberkas sepasukan polis dari Jabatan Siasatan Jenayah Narkotik, Ibu Pejabat Polis Kontinjen (IPK) Pulau Pinang dalam operasi khas mulai pukul 4.30 pagi hingga 9.30 pagi.
Ketua Polis Pulau Pinang, Datuk Sahabudin Abd. Manan berkata, tangkapan dijalankan hasil risikan dan maklumat orang awam berhubung kegiatan pengedaran dadah di dalam bungkusan teh Cina terbabit.
Menurutnya, tangkapan pertama dijalankan ke atas ketua sindiket berusia 35 tahun bersama seorang lagi rakannya semasa berada di dalam sebuah kereta di Sungai Nibong di sini dan merampas sejumlah kecil dadah jenis syabu.
“Susulan tangkapan dua lelaki terbabit telah membawa kepada penahanan empat lagi suspek di tiga lokasi iaitu kediaman di Sungai Nibong, Bayan Lepas dan Balik Pulau.
“Hasil serbuan yang dijalankan telah menemui 133.3 kilogram (kg) syabu, 20.7kg ketamin dan 11.1kg heroin base di lokasi-lokasi berkenaan. Jumlah keseluruhan dadah terbabit adalah RM8.1 juta,” katanya pada sidang akhbar di IPK di sini sebentar tadi.

Beliau memberitahu, tangkapan di Balik Pulau adalah membabitkan isteri dalang sindiket berkenaan yang juga warga Thailand berusia 28 dan ibunya berusia 59.
Kesemua suspek ditahan reman selama tujuh hari bermula semalam mengikut Seksyen 39B Akta Dadah Berbahaya. – K! ONLINE


‘Lorong tikus’ dipasang kawat duri, penghadang konkrit
Oleh ASLIZA MUSA

20 November 2020, 4:09 pm
IPOH – Keseluruhan Zon B dan C di Taman Meru 2C yang dikenakan Perintah Kawalan Pergerakan Diperketatkan (PKPD) dikawal ketat dengan kesemua laluan kecil atau lorong tikus dipasang pagar kawat duri dan penghadang konkrit.
Ketua Polis Daerah Ipoh, Asisten Komisioner A. Asmadi Abdul Aziz berkata, empat sekatan jalan raya (SJR) diadakan termasuk di pintu masuk utama ke Zon B dan C selain kawalan oleh Unit Peronda Polis (MPV) dan rondaan berjalan kaki di sekitar kawasan perumahan berkenaan.
Katanya, penugasan itu disertai seramai 162 anggota daripada Polis Diraja Malaysia (PDRM), Angkatan Tentera Malaysia (ATM), Pertahanan Awam Malaysia (APM) dan Jabatan Sukarelawan Malaysia (RELA).
“PKPD di Taman Meru 2C ini melibatkan Zon B dan C di mana membabitkan 597 rumah dengan 2,096 penduduk.
“Daripada jumlah itu, seramai 1,287 penduduk telah selesai menjalani ujian saringan pengesanan Covid-19 dan dipakaikan gelang pink. Kesemua mereka dikehendaki menjalani saringan berkenaan sejak Ahad lalu,” katanya ketika ditemui pemberita selepas meninjau PKPD di Taman Meru 2C di sini hari ini.
Menurutnya, sejak saringan bersasar itu dilakukan, seramai 23 penduduk yang menjalani saringan pada 15, 16 dan 17 November adalah positif Covid-19 manakala baki keputusan saringan yang lain masih belum diperolehi.

Katanya, jumlah itu bagaimanapun tidak termasuk kes asal yang menyebabkan tindakan PKPD dijalankan di kawasan berkenaan.
“Sepanjang PKPD ini dijalankan, kita tidak membenarkan mana-mana penduduk keluar dari kawasan ini kecuali kes-kes kecemasan dengan kebenaran Ketua Polis Daerah namun keputusan itu berdasarkan kepada kes.
“Untuk saringan penyakit lain selain Covid-19, Jabatan Kesihatan Perak telah membuka unit bergerak untuk mereka mendapatkan rawatan,” katanya. -K! ONLINE


Lelaki mengaku cederakan isteri, baling telefon
Oleh NUZULSHAM SHAMSUDDIN

20 November 2020, 4:21 pm
SELAYANG – Seorang pekerja pendawaian mengaku bersalah di Mahkamah Majistret di sini hari ini atas dua pertuduhan mencederakan dan melakukan khianat dengan membaling telefon bimbit milik isterinya Selasa lalu.
Tertuduh M.Kaleenthiran ,34, membuat pengakuan itu selepas kedua-dua pertuduhan dibacakan terhadapnya di hadapan Majistret Nik Mohd. Fadli Nik Azlan.
Mengikut pertuduhan pertama, bapa tiga anak itu didakwa dengan sengaja telah menyebabkan cedera ke atas isterinya yang berusia 33 tahun di sebuah rumah di Prima Selayang, KM 15 Jalan Rawang di sini antara pukul 9 pagi hingga 4 petang pada 17 November lalu.
Berikutan itu, pertuduhan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda sehingga RM2,000 atau kedua-duanya dan dia juga boleh dihukum di bawah Seksyen 326A kanun sama, yang membawa hukuman penjara sehingga dua tahun jika sabit kesalahan.
Sementara pertuduhan kedua, Kaleenthiran didakwa melakukan khianat dengan membaling telefon bimbit jenis Lenovo milik mangsa sama sehingga menyebabkan kerosakan dengan anggaran kerugian RM150.
Kesalahan itu didakwa dilakukan pukul 4 petang pada tempat dan tarikh sama mengikut Seksyen 427 Kanun Keseksaan jika sabit kesalahan.

Hukuman bagi seksyen itu memperuntukkan penjara tidak kurang daripada setahun dan penjara tidak lebih lima tahun atau denda atau dengan kedua-duanya jika sabit kesalahan.
Dalam prosiding itu, Timbalan Pendakwa Raya Khairunnisak Hassni yang mewakili pendakwaan bagi kedua-dua pertuduhan tidak menawarkan jaminan terhadap tertuduh.
Mahkamah kemudian tidak membenarkan tertuduh diikat jamin dan menetapkan 19 Januari 2021 untuk jatuh hukum. -K!ONLINE


Jururawat rugi RM55,800 terjerat cinta Instagram
Oleh DIYANATUL ATIQAH ZAKARYA

20 November 2020, 3:52 pm
MELAKA – Seorang jururawat rugi RM55, 800 selepas lelaki yang dikenalinya dilaman sosial Instagram sejak bulan lalu mendakwa menghantar hadiah termasuk anak patung beruang kepadanya.
Mangsa berusia 32 tahun yang merupakan seorang ibu tunggal mendakwa dia ditipu lelaki tersebut selepas menerima panggilan berbentuk ugutan daripada suspek yang turut menyamar sebagai ejen kurier.
Ketua Polis Melaka, Datuk Abdul Majid Mohd. Ali berkata, mangsa yang bekerja di sebuah klinik swasta di sini telah dihubungi oleh ejen kurier mengenai satu bungkusan hadiah mengandungi barang-barang berharga seperti jam tangan, telefon bimbit, anak patung beruang, barang kemas dan sejumlah wang tunai.
“Sebelum kejadian mangsa dihubungi individu yang menyamar sebagai ejen syarikat kurier dan mahu membuat penghantaran barang kepadanya daripada suspek.
“Ejen terbabit kemudian mendakwa mangsa akan ditangkap kerana disyaki terlibat dengan aktiviti pengubahan wang haram kerana bungkusan kiriman itu turut mengandungi wang tunai,” katanya dalam satu kenyataan di sini, hari ini.
Katanya, disebabkan rasa takut mangsa kemudian telah mengikut arahan suspek dan membuat transaksi wang ke dalam empat akaun bank berbeza dengan jumlah keseluruhan RM55,800.

“Mangsa menyedari dirinya ditipu apabila suspek masih lagi meminta wang,” katanya.


Lelaki larikan MPV polis dari IPD Taiping ditahan
Oleh WAT KAMAL ABAS

20 November 2020, 3:37 pm
TAIPING – Tindakan berani seorang lelaki melarikan sebuah kereta unit peronda (MPV) polis mengundang padah apabila polis berjaya menahannya dalam satu sekatan jalan raya berhampiran susur masuk Plaza Tol Taiping Utara di sini hari ini.
Ketua Polis Daerah Taiping, Asisten Komisioner Osman Mamat berkata, kejadian berlaku pada pukul 7.28 pagi dan polis berjaya menahan suspek kira-kira 20 minit kemudian.
Katanya, sebelum itu suspek memasuki pekarangan ruang letak kereta Ibu Pejabat Polis Daerah (IPD) Taiping dengan menaiki kereta jenis Ford Fiesta.
“Selepas meninggalkan keretanya di ruangan parkir IPD Taiping, suspek bertindak melarikan MPV polis jenis Honda Civic.
“Suspek yang berusia lingkungan 30an dari Selama itu kemudiannya berjaya ditahan polis dalam satu sekatan jalan raya di Plaza Tol Taiping Utara 20 minit kemudian,” katanya ketika dihubungi hari ini.
Tambah Osman, suspek kemudian dibawa ke IPD Taiping untuk siasatan lanjut dan motif kejadian masih dalam siasatan.

“Kes disiasat mengikut Seksyen 379A Kanun Keseksaan kerana mencuri kenderaan bermotor,” katanya.


‘Bidadari’ Angah lahirkan anak perempuan
Oleh KOSMO!

20 November 2020, 4:57 pm
PETALING JAYA – Penyampai radio Sinar, Angah Raja Lawak menyambut kelahiran cahaya mata perempuan keduanya bersama isterinya, Amira Asyura Abd Razak.
Bekas peserta Raja Lawak itu berkongsi berita gembira tersebut menerusi satu hantaran dalam akaun Instagramnya hari ini.
Menerusi hantaran tersebut, Angah muat naik sekeping foto memaparkan dia sedang mendukung bayi perempuannya.
Pemilik nama penuh Iskandar Shah Hashim itu meluahkan rasa syukur dan mengucapkan terima kasih kepada peminat yang memberi ucapan dan mendoakan urusan kelahiran bayinya.
“Alhamdulillah, syukur bidadari saya (isteri) selamat melahirkan puteri kami yang sangat comel macam bapanya.
“Terima kasih semua atas doa dan ucapan kalian ya,” tulisnya dalam entri tersebut.

Terdahulu, Angah dan Amira selamat bergelar suami isteri pada 19 Februari 2016 dan dikurniakan seorang cahaya mata perempuan, Aisyah yang kini berusia dua tahun.
Selain itu, Angah juga memiliki seorang cahaya mata perempuan hasil daripada perkahwinan terdahulu. – K! ONLINE


Arca buluh indahkan Dataran Bandaraya Ipoh
Oleh ZAKI SALLEH

20 November 2020, 4:28 pm
IPOH – Tiga arca buluh menjadi hiasan baharu di pekarangan Dataran Bandaraya bagi memperindahkan lagi kawasan tumpuan awam itu menerusi hasil kreativiti kakitangan Majlis Bandaraya Ipoh (MBI).
Berkonsepkan kelopak bunga yang sedang mekar, arca ini juga bertujuan menunjukkan penggunaan buluh dalam pembinaan struktur landskap yang bersifat mesra alam.
Pengunjung ke Dataran Bandaraya boleh melihat arca yang didirikan ini berhampiran menara jam di dataran berkenaan.
Datuk Bandar Ipoh, Datuk Rumaizi Baharin berkata, arca tersebut dihasilkan dengan kepakaran dalaman MBI melibatkan para petugas di Jabatan Landskap dan Taman serta Jabatan Kawalan Pembangunan.
Menurut beliau, kesemua kakitangan ini telah mengikuti kursus pembinaan teknologi buluh dari sebuah pusat kemahiran swasta iaitu Bamboo Jungle Adventure di Sungai Siput dan pernah menyiapkan beberapa kerja tangan sebelum ini.
“Kerja pembinaan tersebut telah bermula sejak Mac tetapi terhenti seketika apabila Perintah Kawalan Pergerakan dikuatkuasakan.

“Penggunaan buluh yang merupakan satu bahan binaan mampan dan mesra alam ini telah menjalani proses rawatan sebelum ia digunakan untuk kerja-kerja pembinaan arca tersebut,” ujarnya dalam satu kenyataan di sini hari ini.
Kata Rumaizi lagi, MBI akan melaksanakan lebih banyak pembinaan struktur sedemikian selaraskan dengan usaha menjadikan Ipoh Bandaraya Rendah Karbon menjelang tahun 2030. -K! ONLINE


Wanita murung dilaporkan hilang
20 November 2020, 4:36 pm
PETALING JAYA – Satu kejadian tular di media sosial melaporkan seorang wanita hilang di sekitar kawasan perumahan di Taman Putra Perdana, Puchong, 16 November lalu.
Difahamkan wanita tersebut bernama Nurain Mohd. Abdul Aziz berusia 25 tahun dan memakai baju berwarna kelabu, bertudung warna biru, seluar hitam, memakai kasut sarung hitam serta membawa beg sarung kecik berwarna merah jambu semasa kejadian berlaku.
Bapanya, Mohd. Abdul Aziz Mohd. Khamis berkata, kejadian tersebut berlaku pada 16 November, pukul 10 pagi semasa dia dan isteri tiada di rumah dan hanya disedari oleh adik kepada mangsa.
“Adiknya menelefon saya, tanpa berfikir saya dan isteri bergegas ke rumah untuk mencari Nurain. Jiran juga ada memberitahu nampak kelibat Nurain keluar dari rumah tetapi tidak menyangka dia ingin melarikan diri.
“Setelah hampa tiada sebarang petunjuk saya membuat laporan polis pada 17 November untuk membantu,” katanya ketika dihubungi Kosmo! di sini hari ini.
Jelasnya, Nurain yang sudah mendirikan rumah tangga mengalami kemurungan kerana menjadi mangsa kepada keganasan rumah tangga.

“Sebelum ini dia tinggal bersama suaminya, tetapi sejak bulan Ogos lalu saya meminta izin kepada kelurga di sana untuk mengambilnya kembali dan menjaganya.
“Semasa tempoh rawatan, doktor mengesahkan dia menghadapi kemurungan tahap keempat dan pernah dimasukkan ke Hospital untuk beberapa hari kerana keadaannya yang lemah dan sering pengsan,” jelasnya.
Orang ramai yang mempunyai sebarang info boleh menghubungi Aziz di talian 017 329 1099.
Kejadian tular hari ini di Facebook Taman Putra Perdana Classifieds (Community), memaparkan soerang pengguna Facebook Sherlly Ales Diana meminta orang ramai tolong menjejaki kakaknya yang hilang. – K! ONLINE


Semput harung tiga kali banjir dalam dua minggu
Oleh DIYANATUL ATIQAH ZAKARYA

21 November 2020, 7:41 pm
ALOR GAJAH – “Lebih lima kali kami terpaksa naik dan turunkan barang-barang di dalam rumah, belum habis kemas, air coklat masuk semula sehingga ke paras pinggang,” keluh Saani Jantan, 62, antara mangsa yang terlibat dalam bencana banjir di Kampung Gadek, di sini.
Katanya, dalam tempoh dua minggu sahaja, rumahnya telah dilanda banjir sebanyak tiga kali dan terpaksa berhempas pulas membersihkan lumpur yang melekat di lantai dan dinding.
“Semalam air naik sehingga paras pinggang, jadi kami hanya duduk di rumah, namun bekalan makanan pula terputus.
“Pukul dua tadi saya terpaksa menelefon anak saya yang tinggal di Krubong untuk menghantar makanan,” katanya ketika ditemui di rumahnya, hari ini.
Mengulas lanjut, Saani memberitahu, dia dan suami Md. Nasir Ibrahim, 81, tidak berpindah ke Pusat Pemindahan Sementara (PPS) kerana kedua-dua mereka menghidapi masalah sakit lutut dan sukar untuk bergerak.
Sementara itu, Halimah Md. Salleh, 62, ketika ditemui di PPS Sekolah Kebangsaan (SK) Tehel, Jasin meluahkan perkara sama malah lebih menyedihkan, kesemua pakaiannya tidak dalam diselamatkan.

“Mak cik ingatkan banjir sudah habis, tidak sangka pula air akan naik semula, habis semua baju, tilam dan katil rosak kerana tidak sempat diselamatkan,” katanya yang tinggal di Kampung Serompong, Jasin.
Terdahulu, setakat pukul 6 petang tadi, seramai 167 mangsa banjir daripada 42 keluarga dari dua daerah masih ditempatkan di tiga buah pusat pemindahan sementara (PPS) yang dibuka di negeri ini.
Daripada jumlah itu, Jasin mencatat bilangan mangsa paling tinggi iaitu seramai 123 orang daripada 29 keluarga. Mangsa banjir kini ditempatkan di PPS SK Tehel.
Sebuah lagi PPS di Sekolah Jenis Kebangsaan Cina Shuh Yen, turut dibuka pada pukul 4 petang tadi dan jumlah mangsa masih dalam proses pendaftaran.
Sementara itu, di Alor Gajah, dua PPS dibuka iaitu di SK Durian Tunggal dan SK Ganun, yang baru dibuka pukul lima tadi manakala di Melaka Tengah, PPS di buka di SK Ayer Molek.-K!ONLINE


Terbitan terbaharu Majalah Al-Bayan perjelas isu penjarakan fizikal dalam solat
Oleh MOHD. HUSNI MOHD. NOOR

21 November 2020, 10:07 pm
PUTRAJAYA – Isu penjarakan fizikal semasa solat berjemaah di masjid dan surau menjadi polemik yang menimbulkan ketegangan dalam kalangan umat Islam di Malaysia.
Bagi memberi pencerahan mengenai isu berkenaan, Unit al-Bahth al-Ilmi (Penyelidikan Ilmiah) Pejabat Menteri di Jabatan Perdana Menteri (Hal Ehwal Agama) menerbitkan siri terbaru Majalah Al-Bayan bertajuk Isu Penjarakan Sosial Semasa Solat Berjemaah di Masjid dan Surau.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri berkata, beliau berharap penjelasan yang dimuatkan dalam majalah itu dapat membantu menyelesaikan isu yang berlegar dalam kalangan masyarakat Islam di negara ini.
Beliau berkata, ia menerangkan secara terperinci hujah-hujah yang mendokong keperluan penjarakan fizikal ketika solat berjemaah di masjid dan surau.
“Saya berharap penerbitan majalah ini dapat merungkai dan menyelesaikan isu yang dibicarakan.
“Selain itu, ia juga diharap dapat memberi gambaran jelas berkenaan hasrat dan pendirian kerajaan serta Pihak Berkuasa Agama Negeri dalam memutuskan pelaksanaan prosedur operasi standard (SOP) ini,” katanya menerusi laman sosialnya hari ini.

Katanya, majalah dengan 45 halaman itu boleh dimuat turun secara percuma menerusi pautan https://mira.gov.my/muat-turun/al-bayan/.
Kandungan majalah itu antara lain kenyataan enam tokoh ulama terkemuka dunia dan enam badan berautoriti agama dunia yang berkongsi pendapat mengenai isu penjarakan fizikal dalam solat itu.
Antara tokoh berkenaan termasuk anggota Jawatankuasa Kibar al-Ulama Arab Saudi, Al-Syeikh Dr. Sa’d Nasir al-Syathri; Al-Syeikh Muhammad al-Hasan al-Dedew; Ketua Jawatankuasa Pengawasan Syariah Bank Islam Palestin, Al-Syeikh Prof Dr. Husamuddin Musa dan mantan Mufti Mesir, Al-Syeikh Dr Ali Jumu’ah.
Selain badan berautoriti agama dunia yang turut berkongsi pendapat adalah Majlis Fatwa UAE; Fatwa al-Lajnah al-Da’imah, Arab Saudi; Kesatuan Ulama Sedunia; Al-Majlis al-Islami li al-Ifta’ Palestin dan Majma’ al-Buhuth al-Islamiyyah – al-Azhar.-K!ONLINE


Polis kesan pemandu lawan arus di Persiaran Sultan Ibrahim
Oleh MOHAMAD NAUFAL MOHAMAD IDRIS

21 November 2020, 11:27 pm
KLANG – Polis giat mengesan pemandu sebuah kenderaan yang melawan arus di Persiaran Sultan Ibrahim di sini hari ini.
Ketua Polis Daerah Klang Utara, Asisten Komisioner Nurulhuda Mohd. Salleh berkata, aksi tersebut tular menerusi video berdurasi 47 saat di laman sosial Facebook Info Roadblock JPJ/Polis pukul 8.50 malam tadi.
Katanya, kenderaan yang belum dikenalpasti nombor pendaftarannya itu disyaki jenis Nissan Almera atau Toyota Vios.
“Kereta itu dipandu melawan arus dan membahayakan kepada pengguna jalan raya lain dari Persiaran Sultan Ibrahim berdekatan Jambatan Kota.
“Berdasarkan video itu mendapati kereta tersebut dipandu dari simpang Shah Alam hingga daerah ini,” katanya dalam kenyataan di sini sebentar tadi.
Sehubungan itu, beliau meminta orang ramai yang mempunyai maklumat diminta tampil menghubungi Pegawai Penyiasat Inspektor Abdul ‘Azim Mazlan di talian 0134146144.

Jelas Nurulhuda, kes disiasat mengikut Seksyen 42 (1) Akta Pengangkutan Jalan 1987. – K! ONLINE


PKP berjaya elak kes melonjak
Oleh SITI A'ISYAH SUKAIMI

21 November 2020, 9:49 pm
PUTRAJAYA – Pelaksanaan Perintah Kawalan (PKP) yang dilaksanakan sejak Mac sehingga kini, berjaya mengelakkan lonjakan kes penularan Covid-19 secara mendadak di dalam negara.
Ketua Pengarah Kesihatan, Tan Sri Dr. Noor Hisham Abdullah berkata, sewaktu permulaan gelombang ketiga melanda negara, kadar kebolehjangkitan ialah 2.2 dan kes harian yang dilaporkan sepatutnya 4,000 atau 5,000 kes sehari.
“Malah, berdasarkan ramalan oleh Imperial College London menjangkakan Malaysia akan mencatatkan lebih 4,400 kes pada 10 November namun, sebanyak 869 kes baharu direkodkan pada tarikh tersebut.
“Kita mengelak kes tersebut meningkat sehingga 4,000 hingga 5,000 sehari kerana kemampuan hospital mungkin tidak cukup untuk merawat dan mengasingkan pesakit yang positif,” katanya pada sesi taklimat khas Covid-19 di sini hari ini.
Beliau berkata, pelaksanaan PKP termasuk kaedah pencegahan dan kawalan serta aktiviti pencegahan awam itu berjaya menurunkan unjuran kadar kebolehjangkitan pada tahap kurang daripada 1.0.
“Jika mengikut unjuran 1.5, sepatutnya bulan Oktober melaporkan kira-kira 3,000 kes hingga 4,000 kes sehari namun, ternyata sehingga akhir Oktober ia kurang daripada 1.5.

“Ini beerti tindakan kesihatan awam termasuk duduk di rumah dan mematuhi prosedur operasi standard (SOP) selain kaedah PKP ini dapat mengurangkan kadar kebolehjangkitan daripada 2.2 kepada 1.5 seterusnya 1.0,” katanya.
Bagaimanapun, ujarnya, tindakan kesihatan awam akan terus dipergiatkan bagi menurunkan kadar kebolehjangkitan tersebut kepada 0.5.
Mengulas lanjut, beliau mengakui petugas kesihatan berasa lesu dari segi mental dan fizikal berdepan dengan pandemik Covid-19, begitu juga rakyat yang merasai kelesuan untuk mematuhi SOP ditetapkan.-K!ONLINE


Wan Sharmila tiada niat hina suku kaum jakun
Oleh MOHD. HAIKAL ISA

21 November 2020, 9:33 pm
PETALING JAYA – Selepas penyanyi Siti Sarah, pelakon Wan Sharmila pula menerima kecaman netizen apabila menggunakan perkataan ‘jakun’ dalam program travelog, By The Sea yang disiarkan hari ini.
Bagaimanapun, Wan Sharmila atau nama lengkapnya, Wan Sharmila Wan Muhamed ketika dihubungi Kosmo! Online memaklumkan, dia tidak mempunyai niat langsung untuk menyinggung hati mana-mana bangsa atau suku kaum.
“Tidak tahu nak cakap lebih nanti takut salah lagi. Awak beritahu saya baru saya tahu benda ini jadi isu di sosial media.
“Saya tiada niat langsung untuk menyinggung hati mana-mana pihak dengan perkataan yang saya guna di program tersebut,” katanya ringkas melalui satu pesanan WhatsApp hari ini.
Bergandingan dengan pelakon Riena Diana yang berperanan sebagai hos, Wan Sharmila menjawab soalan yang dikemukakan pelakon itu berbunyi: “Terasa macam jakun sikit tengok pantai yang luas terbentang.”
Di Twitter, isu tersebut mula menjadi isu apabila seorang pengguna tidak berpuas hati dengan penggunaan perkataan ‘jakun’ dalam program tersebut.

“Wahai si rasis @Wansharmilalala. Cukuplah menghina orang asli suku kaum jakun. Rasisme perosak minda & negara,” ciap seorang pengguna Twitter.
Pun begitu, ramai juga netizen yang membalas ciapan tersebut mengatakan bahawa perkataan jakun digunakan sesetengah orang atau masyarakat semenanjung yang memberi masuk pelik atau janggal, bukan berniat untuk menghina suku kaum yang dimaksudkan.
“Kami orang Jawa duduk kat Pontian sana memang guna perkataan jakun. Itu bukan nak hina org orang asli,” ciap seorang pengguna Twitter lain.
Menurut Kamus Dewan Edisi Keempat, jakun membawa maksud penduduk asli Semenanjung Malaysia drpd suku kaum Melayu-Proto yg tinggal di selatan Semenanjung (hutan Pahang, Johor dan Negeri Sembilan).
Sebelum ini, Siti Sarah mengundang kecaman dan kemarahan netizen kerana didakwa menghina fizikal orang lain semata-mata untuk mempromosikan produk apabila mengunakan perkataan ‘Orang Asli’ – K! ONLINE


Chelsea mudah benam cabaran Newcastle
Oleh MUHAMMAD HELMEE RAMLI

21 November 2020, 10:27 pm
NEWCASTLE – Chelsea meneruskan aksi tanpa kalah dalam enam perlawanan Liga Perdana Inggeris (EPL) selepas menewaskan Newcastle United 2-0 di Stadium St. James Park sebentar tadi.
Pasukan tuan rumah terlebih dahulu melakukan asakan awal apabila menampilkan gaya permainan menyerang, namun gagal menembusi benteng pertahanan Chelsea yang diterajui Kurt Zouma.
Skuad kendalian Frank Lampard berjaya mendahului perlawanan 1-0 apabila bek tengah Newcastle, Federico Fernandez tertampan bola masuk ke gawang sendiri pada minit ke-10.
Penyerang The Blues, Tammy Abraham menambah derita Newcastle apabila menggandakan jaringan pada minit ke-65 selepas tenang menyempurnakan hantaran Timo Werner.
The Magpies berpeluang mengejar kedudukan Chelsea pada minit ke-72 menerusi Sean Longstaff, namun percubaan luar kotak yang dilakukan sekadar menggegar palang pasukan pelawat.
Kemudian, Chelsea terus melancarkan serangan demi serangan ke arah pintu gol Newcastle, namun keputusan tersebut kekal sehingga tamat perlawanan.

Kemenangan itu pastinya menyuntik semangat pemain-pemain The Blues menjelang aksi Liga Juara-Juara menentang Rennes di Roazhon Park awal pagi Rabu nanti.-K!ONLINE


Banjir : Kajian EIA perlu lebih teliti
Oleh DIYANATUL ATIQAH ZAKARYA

21 November 2020, 8:44 pm
ALOR GAJAH – Menteri Di Jabatan Perdana Menteri Tugas-Tugas Khas, Datuk Seri Mohd. Redzuan Yusof menegur tahap ketelitian Kajian Penilaian Impak Alam Sekitar (EIA) berkaitan masalah banjir.
Beliau berkata, kajian itu seolah-olah kurang diberi perhatian melibatkan rancangan pembangunan apabila terdapat peningkatan jumlah kawasan yang dinaiki banjir.
Katanya, kajian itu yang meliputi usaha mengenalpasti, meramal dan menghuraikan kebaikan serta keburukan sesuatu cadangan projek pembangunan adalah sangat penting supaya kesan sosial seperti banjir tidak berlaku.
“Kalau kita buat kajian (EIA) lebih mendalam sebelum meluluskan projek-projek tertentu mungkin tidak akan terjadi banjir, misalnya ada kawasan di negeri ini yang tidak pernah banjir selama 57 tahun tiba-tiba air naik sampai 1.5 meter.
“Jadi, saya nak seru rakan saya di Kementerian Perumahan dan Kerajaan Tempatan dan Kementerian Air dan Sumber Asli supaya lebih mengambil perhatian kepada segala bentuk perancangan dan pembangunan di kawasan terlibat,” katanya.
Beliau yang juga Ahli Parlimen Alor Gajah berkata demikian selepas melawat Sekolah Jenis Kebangsaan (SJK) Tamil Durian Tunggal yang turut terjejas akibat banjir di daerah ini di sini, hari ini.

Mengulas lanjut, Mohd. Redzuan berkata, Jabatan Pengairan Saliran (JPS) juga perlu bertanggungjawab memastikan sungai di kawasan-kawasan berpotensi banjir dapat menampung impak pembangunan terutama pada musim tengkujuh.
“Kita tidak mahu impaknya memberi kesan mudarat kepada masyarakat sekeliling ekoran bencana banjir yang berlaku,” katanya yang turut mengumumkan bantuan kecemasan sebanyak RM20,000 akan disalurkan kepada sekolah itu.
Dalam pada itu, beliau memaklumkan setakat ini tiada keperluan untuk membekukan cuti pegawai dan anggota Angkatan Pertahanan Awam Malaysia (APM) sepanjang musim tengkujuh sehingga Mac tahun depan.
“Kerajaan yakin penglibatan lebih 2 juta anggota APM yang berada di setiap daerah seluruh negara mampu menampung keperluan petugas di semua pusat pemindahan sementara,” katanya.-K!ONLINE


Kanak-kanak lemas tergelincir dalam longkang
Oleh NUR SYAZWANA MANSOR

21 November 2020, 8:58 pm
SUNGAI PETANI – Seorang kanak-kanak lelaki berusia 11 tahun mati lemas selepas terjatuh ke dalam longkang di Taman Seraya, Pinang Tunggal, Tikam Batu di sini petang tadi.
Dalam kejadian kira-kira pukul 2 petang itu, mangsa, Muhammad Danish Yusmadi dipercayai tergelincir ke dalam longkang ketika sedang bermain dengan rakannya.
Mangsa kemudian dihanyutkan air deras sebelum tersangkut di bawah simen penutup longkang.
Penduduk yang menyedari kejadian bertindak menyelamatkan mangsa dengan mengeluarkannya dari longkang tersebut.
Mangsa bagaimanapun disahkan meninggal dunia sebaik tiba di Hospital Sultan Abdul Halim (HSAH) di sini.
Muhammad Danish
Ibu mangsa, Siti Zubaidah Md. Zain, 47, berkata, sebelum kejadian anak bongsu daripada empat beradik itu menonton televisyen sementara dia berada di dalam bilik untuk menunaikan solat Zuhur.

“Sebaik selesai solat, saya dapati dia sudah tiada di dalam rumah dengan televisyen dan kipas angin dalam keadaan terpasang,” katanya ketika dihubungi di sini hari ini.
Katanya, tidak lama kemudian rakan anaknya datang ke rumah memaklumkan bahawa Muhammad Danish lemas di dalam longkang.
“Saya bergegas ke tempat kejadian dan mendapati beberapa orang penduduk berusaha membawa keluar anak saya dari longkang,” ujarnya.
Menurutnya, Muhammad Danish merupakan seorang anak yang ceria dan manja yang mana kehilangannya merupakan ujian yang sangat berat buat dia sekeluarga.
“Ujian ini memang berat buat saya sekeluarga, namun semua ini adalah ketentuanNya yang perlu kami terima dengan reda,” katanya.
Tambahnya, jenazah Muhammad Danish Yusmadi masih berada di Jabatan Forensik HSAH untuk dibedah siasat.
“Jenazah akan dibawa pulang ke Kampung Paya Kota Kuala Muda sebaik sahaja urusan bedah siasat selesai untuk dikebumikan,” katanya.
Sementara itu, Timbalan Ketua Polis Daerah Kuala Muda, Superintendan Shamsudin Mamat ketika dihubungi mengesahkan kejadian dan kes diklasifikasikan sebagai mati mengejut. – K! ONLINE


15 kampung di Kedah dilanda banjir
Oleh NORLIDA AKMAR IDROS

21 November 2020, 11:22 pm
ALOR SETAR – Sekurang-kurangnya 15 kampung di tiga daerah di negeri ini dilanda banjir akibat hujan lebat berterusan mulai pukul 1 petang tadi.
Kawasan yang terjejas antaranya Kampung Kota Bukit, Kampung Changhai, Kampung Kuala Ruman, Kampung Parit, Kampung Langgok dan Kampung Kerawai dalam daerah Sik.
Bagi daerah Padang Terap, kampung terlibat ialah Kampung Pokok Machang, Kampung Padang Lalang dan Kampung Sena sementara daerah Bandar Baharu pula melibatkan Kampung Batu 16, Kampung Tengah dan Kampung Majidee.
Angkatan Pertahanan Awam Malaysia (APM) Kedah dalam satu kenyataan di sini hari ini berkata, kejadian banjir di Kampung Batu 16 dan Kampung Tengah, Mukim Serdang dalam daerah Bandar Baharu berlaku akibat limpahan Sungai Punti.
“Hujan lebat selama lebih dua jam bermula pukul 1 petang tadi mengakibatkan paras air sungai tersebut meningkat secara mendadak sehingga melimpah ke jalan utama dan kawasan perumahan,” katanya.
Menurut kenyataan itu, beberapa kawasan yang dinaiki air di daerah Padang Terap pula berlaku akibat limpahan Sungai Padang Terap ekoran hujan lebat sejak pukul 4 petang.

“Sebanyak 13 rumah di Padang Terap dinaiki air setakat pukul 9.30 malam ini,” ujarnya.
Tambahnya, hasil pemantauan mendapati air semakin surut di beberapa lokasi.
“Pemantauan akan terus dilakukan kerana keadaan cuaca yang masih hujan pada ketika ini,” katanya. – K! ONLINE


Teka-teki terjawab, Aishah ganti Siti Nurhaliza
Oleh MOHAMMAD SHAHEMY AZMI

21 November 2020, 9:52 pm
PETALING JAYA – Teka-teki pengganti penyanyi lagu Aku Bidadari Syurgamu dendangan asal oleh Datuk Seri Siti Nurhaliza pada pentas Separuh Akhir Muzik-Muzik ke-35 (SFMM35) akhirnya terjawab selepas nama penyanyi legenda, Aishah diumumkan sebelum membuat persembahan sebentar tadi.
Dalam siaran langsung SFMM35 yang diadakan dari Sri Pentas 2, Plaza Alam Sentral, Shah Alam, Selangor itu, Aishah yang popular menerusi lagu Janji Manismu telah dipilih untuk mendendangkan lagu tema untuk drama 7 Hari Mencintaiku 2 tersebut.
Dalam pada itu, Siti Nurhaliza dalam satu hantaran Instagramnya sebentar tadi berkata, pihaknya tidak mempunyai niat untuk merahsiakan perkara tersebut.
“Tidak ada niat menyembunyikan atau berteka-teki tetapi semuanya sudah dipersetujui terutama ketika pihak label dan Ippo Hafiz belum lagi dapat menamakan atau mendapatkan penyanyi untuk lagu ini.
“Banyak proses dilalui dan Alhamdulillah, semuanya dipermudahkan dan Kak Aishah tampil malam ini,” tulisnya.
Siti turut mengucapkan terima kasih kepada pelantun lagu Camar Yang Pulang kerana sudi menjadi penggantinya sebentar tadi.

“Terima kasih Kak Aishah sebelum ini saya yang menyanyikan lagu beliau dalam persembahan masa saya belum menjadi artis, kemudian saya sampaikan lagu Camar Yang Pulang sewaktu bertanding Bintang Hiburam Minggu Ini 1995.
“Hari ini, satu penghormatan buat saya apabila beliau menyanyikan lagu saya. Selamat berjaya Kak Aishah!,” katanya lagi.
Sejak beberapa hari lalu, timbul spekulasi yang mengatakan bahawa lagu ciptaan komposer dan penyanyi, Ippo Hafiz dan lirik oleh Siti Rosmizah itu bakal didendangkan oleh penyanyi Liza Hanim.
Bagaimanapun, penyanyi bersuara lantang itu menafikan dakwaan tersebut menerusi status yang dimuat naik dalam akaun Instagramnya hari ini.
Shiha ketika membuat persembahan 7 Nasihat sebentar tadi.
Selain lagu Aku Bidadari Syurgamu, sebuah lagi lagu nyanyian Siti yang berjudul 7 Nasihat, ciptaan Luca Sickta dan Kmy Kmo turut dipertandingan pada hari ini dan telah disampaikan oleh Shiha Zikir.
Pada tahun lalu, penyanyi Bob Yusof telah menggantikan Siti untuk menyampaikan lagu Anta Permana pada Separuh Akhir Muzik-Muzik ke-34 (SFMM34).
Lagu ciptaan Hael Husaini dan Ezra Kong itu berjaya mendapat tempat ketiga pada Anugerah Juara Lagu ke-34 (AJL34).
Siti bagaimanapun membuat kemunculan istimewa pada malam tersebut untuk bernyanyi bersama Bob selepas kali terakhir penyanyi itu beraksi di pentas AJL22 pada tahun 2007 menerusi lagu Destinasi Cinta. – K! ONLINE


Suami pengasuh didakwa cabul budak
21 November 2020, 6:06 pm
PETALING JAYA – Polis menahan seorang lelaki warga tempatan yang terlibat dalam kes amang seksual fizikal terhadap kanak-kanak perempuan di sini semalam.
Suspek berjaya ditahan setelah ibu saudara kanak-kanak tersebut bersama suaminya membawa suspek ke Balai Polis Petaling Jaya.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pada 3 November lalu kira-kira pukul 12 tengahari, suspek melakukan perbuatan tersebut di kawasan Desa Mentari di sini.
“Mangsa merupakan seorang kanak-kanak perempuan berusia sembilan tahun dan berseorangan di rumahnya.
“Suspek berusia 45 tahun merupakan suami kepada pengasuh mangsa, pergi ke rumah mangsa dan meminta untuk masuk ke dalam dengan alasan ingin memulangkan kembali pelitup muka milik kanak-kanak itu,” katanya dalam satu kenyataan di sini hari ini.
Tambahnya, semasa berada di dalam rumah, suspek memanggil mangsa untuk duduk di sebelahnya lalu mencabulnya di bahagian badan mengakibatkan mangsa menjerit berkali-kali dan suspek terus melarikan diri.

“Kanak-kanak perempuan terbabit kemudian menghubungi ibu saudaranya dan memberitahu tentang kejadian yang menimpa dirinya,” ujarnya.
Jelasnya, pukul 9 malam semalam ibu saudaranya yang juga pengadu serta suaminya terserempak dengan suspek yang baru pulang dari kerja.
“Suaminya memanggil suspek tetapi dia (suspek) cuba melarikan diri namun tidak berjaya dan berlaku satu pergelutan antara mereka.
“Namun selepas itu, suspek berjaya ditahan dan dibawa ke pihak berkuasa untuk siasatan lanjut,” katanya.
Tambahnya, suspek ditahan reman selama tujuh hari dan disiasat di bawah Seksyen 14(a) Akta Kesalahan-Kesalahan Seksual Terhadap Kanak-Kanak (AKSK) 2017. – K! ONLINE


Tropicana peroleh RM224 juta bagi suku ketiga 2020
Oleh LUQMAN RIDHWAN MOHAMED NOR

21 November 2020, 5:31 pm
PETALING JAYA – Tropicana Corporation Berhad (Tropicana) memperoleh pendapatan sebanyak RM224 juta bagi suku ketiga tahun ini yang berakhir pada 30 September lalu.
Pengarah Urusan Kumpulan Tropicana, Dion Tan berkata, ia merupakan penurunan sebanyak sembilan peratus berbanding pendapatan sebanyak RM246.1 juta yang dicatatkan bagi tempoh sama tahun lalu.
Bagi pendapatan terkumpul untuk tempoh sama pula, menurutnya, mereka memperoleh RM702.4 juta, yang mana mencatatkan penurunan sebanyak tujuh peratus berbanding RM755.3 juta tahun sebelumnya.
“Penurunan hasil pendapatan itu berpunca daripada aktiviti penjualan dan projek yang perlahan di negara ini.
“Ia berpunca daripada pelbagai larangan pergerakan yang ditetapkan kerajaan Malaysia,” katanya dalam satu kenyataan.
Menurut Dion, keuntungan sebelum cukai yang dicatatkan pula menunjukkan peningkatan iaitu RM115.1 juta, empat peratus atau RM4.7 juta lebih tinggi berbanding tahun sebelumnya.

Jelasnya, keuntungan berkenaan berpunca daripada penjualan dua lot tanah membangun. – K! ONLINE


Rela bantu polis di setiap sekatan jalan raya
Oleh ROHANA MOHD. NAWI

21 November 2020, 3:54 pm
KOTA BHARU – Jabatan Sukarelawan Malaysia (Rela) menempatkan hampir 60 anggota di 19 Sekatan Jalan Raya (SJR) susulan pelaksanaan Perintah Kawalan Pergerakan Bersyarat (PKPB) di seluruh Kelantan mulai malam tadi.
Tugasan tersebut bagi membantu Polis Diraja Malaysia (PDRM) berikutan pelaksanaan PKPB yang berkuat kuasa sehingga 6 Disember depan.
Timbalan Pengarah Rela Kelantan, Md. Rawi Mohamad berkata, bilangan anggota Rela akan ditambah untuk melakukan tugasan di semua pasar raya, pasar basah, pasar malam dan di kawasan yang sesak dengan orang ramai.
Katanya, anggota Rela turut ditempatkan di kawasan masjid dan beberapa lagi sekatan mengikut keperluan oleh PDRM.
“Anggota akan bertugas mengikut dua giliran di SJR yang telah ditetapkan bersama pihak polis.
“Sebelum ini, anggota Rela sudah berada di SJR sedia ada di Bukit Yong, Pasir puteh, Gua Musang dan Jeli,” katanya ketika dihubungi Kosmo! hari ini.

Md. Rawi berkata, pihaknya sentiasa bersiap sedia apabila dipanggil oleh PDRM untuk bekerjasama dalam perlaksanaan SJR.
Beliau berkata, ramai lagi anggota Rela diperlukan untuk tugasan di SJR berikutan penambahan sekatan baharu di beberapa daerah untuk tempoh PKPB. – K! ONLINE


Jendela bantu lonjak ekonomi digital
Oleh AHMAD SHAHERMAN SHAMSURI

21 November 2020, 3:52 pm
PETALING JAYA – Pelan Jalinan Digital Negara (Jendela) yang diperkenalkan kerajaan adalah asas kepada peralihan infrastruktur digital dengan matlamat untuk menyediakan liputan perkhidmatan jalur lebar yang menyeluruh dan berkualiti tinggi pada kadar berpatutan kepada rakyat.
Suruhanjaya Komunikasi dan Multimedia (SKMM) berkata, kelancaran dan kesalinghubungan digital yang inklusif menjadi asas penting kepada usaha memacu ekonomi digital di negara ini.
Katanya, ia juga akan memberi impak kepada pelbagai pihak termasuklah industri tradisional untuk mengadaptasi penggunaan teknologi selain meningkatkan kecekapan operasi mereka.
“Aktiviti ekonomi digital seperti e-dagang dan teknologi kewangan (fintech) akan bertambah pesat. Perniagaan kini boleh menghubungi lebih ramai pelanggan dalam kawasan yang sebelum ini tidak pernah ditujui sebelum ini.
“Usahawan kecil pula boleh memperluaskan perniagaan memandangkan mereka berupaya untuk memulakan aktiviti pemasaran digital di samping menjalankan transaksi perniagaan mereka secara digital,” katanya dalam satu kenyataan di sini hari ini.
Pada masa sama katanya, kerajaan komited dalam meletakkan aspek pendidikan sebagai pelaburan paling penting untuk memastikan kualiti kehidupan yang lebih baik serta merapatkan jurang digital.

“Buktinya, kerajaan telah memperuntukkan sebanyak RM500 juta bagi tahun 2021 di bawah Belanjawan 2021 untuk memastikan kesalinghubungan di 430 buah sekolah seluruh negara.
“Peruntukan sebanyak RM7.4 bilion turut diberikan untuk tahun 2021 dan 2022 bagi memperluaskan perkhidmatan jalur lebar terutamanya di kawasan luar bandar,” jelasnya.
Menurut kenyataan itu, program Jaringan PRIHATIN yang menelan belanja RM1.5 bilion pula akan dapat dimanfaatkan oleh kira-kira lapan juta penduduk dari golongan B40 bagi mendapatkan perkhidmatan dan memperluaskan jaringan Internet.
Katanya, mereka akan menerima RM180 (RM15 sebulan) seorang yang boleh digunakan untuk perbelanjaan langganan Internet ataupun menampung sebahagian kos pembelian telefon bimbit baharu.
“Selain itu, proses pemerkasaan Pusat Internet Komuniti (PIK) akan dilaksanakan di seluruh negara. Melalui proses itu,masalah kekurangan alat peranti, kemudahan Internet mahupun keselamatan pelajar untuk menimba ilmu dalam talian dapat ditangani.
“Penggunaan PIK juga akan dipertingkatkan melalui pertambahan kandungan atau kursus, bantuan dalam aspek pembungkusan dan pemasaran produk kepada golongan usahawan yang akan dilaksanakan tidak lama lagi,” jelasnya.
Mengulas lanjut, kenyataan itu memaklumkan penyediaan belanjawan sebanyak RM42 juta untuk menyediakan rangkaian gentian optik ke 25 kawasan perindustrian adalah seiring dengan langkah memperkukuhkan infrastruktur bagi industri bergerak maju dalam digitalisasi perniagaan.
“Penubuhan Majlis Ekonomi Digital dan revolusi Perindustrian Keempat diumumkan Perdana Menteri juga menunjukkan kerajaan serius memastikan pembangunan ekonomi digital bersifat inklusif dan memanfaatkan sepenuhnya teknologi Revolusi Industri 4.0 (IR4.0).
“Dengan adanya kesalinghubungan digital yang inklusif dan mantap melalui usaha pelbagai oleh pihak kerajaan, ia akan dapat menarik lebih ramai pelabur dari dalam dan luar negara untuk melabur di negara ini sekaligus memacu pertumbuhan ekonomi dan kesejahteraan rakyat,” ujarnya. – K! ONLINE


Yuna satu video dengan JLo, Michael B. Jordan
Oleh MOHD. HAIKAL ISA

21 November 2020, 5:14 pm
PETALING JAYA – Penyanyi tanah air, Yuna melakar sejarah tersendiri apabila menjadi artis wanita bertudung pertama dari Asia Tenggara terlibat dalam kempen terbaharu jenama fesyen terkemuka, Coach.
Jenama antarabangsa dari Amerika Syarikat yang cukup terkenal dengan aksesori mewah terutama tas tangan itu berkongsi video kempen terbaharu yang menyaksikan Yuna atau nama sebenarnya, Yunalis Mat Zara’ai menghiasi kempen tersebut bersama bintang ternama dunia lain.
Selain Yuna, antara bintang antarabangsa lain yang menghiasi kempen tersebut ialah Jennifer Lopez, Michael B Jordan, Camila Morrone, Rickey Thompson, Kim Petras, Kiko Mizuhara dan Quincy.
“Wanita bertudung pertama Asia Tenggara dalam kempen fesyen global.
“Terima kasih buat semua bekerja untuk penggambaran video ini,” tulis pelantun lagu Dan Sebenarnya itu di Instagram.
Mac lalu, Yuna dipilih sebagai satu-satunya wakil dari Malaysia untuk kempen jenama tersebut, Originals Go Their Own Ways.

“Menjadi original adalah melakukan sesuatu yang tiada orang lain fikir untuk lakukan. Ikut rasa hati walaupun orang fikir anda pelik atau berada di tempat yang salah.
“Apa yang penting, anda percaya dengan diri anda sendiri dan anda tahu yang anda punya sesuatu yang istimewa untuk dikongsikan kepada dunia,” ujar isteri kepada Adam Sinclair itu dalam satu muat naik video. – K! ONLINE


Warga emas maut Mercedes Benz bertembung lori
Oleh MOHAMAD FAHD RAHMAT

21 November 2020, 4:37 pm
KLUANG – Seorang warga emas menemui ajal apabila kereta Mercedes Benz E200 dipandunya bertembung dengan sebuah lori tiga tan dalam kejadian di Batu 28, Jalan Mersing – Kluang hari ini.
Dalam kemalangan kira-kira pukul 9.50 pagi itu, mangsa Lai Sin Yin, 90, tersepit di tempat duduknya dan disahkan meninggal dunia di tempat kejadian oleh petugas Kementerian Kesihatan(KKM).
Komander Operasi, Pegawai Bomba Kanan II Shamsul Amri Shahab berkata, Pusat Gerakan Operasi (PGO) Negeri Johor menerima panggilan kecemasan kemalangan jalan raya melalui talian MERS999 pada 9.56 pagi.
Menurutnya, tiga buah jentera dari Balai Bomba dan Penyelamat (BBP) Kluang dengan kekuatan seramai 11 anggota telah dihantar ke tempat kejadian.
“Setibanya Pasukan Keluaran Operasi (PKO) di tempat kejadian didapati benar berlaku kemalangan jalan raya melibatkan sebuah kereta jenis Mercedes Benz E200 dan sebuah lori jenis Nissan tiga tan.
“Terdapat dua mangsa yang cedera di dalam lori telah dikeluarkan oleh orang awam sebelum PKO tiba dilokasi dan PKO bertindak mengeluarkan mangsa yang tersepit menggunakan peralatan menyelamat dan diserahkan kepada pihak polis untuk tindakan selanjutnya,” katanya ketika dihubungi hari ini.

Shamsul berkata, mangsa yang cedera ialah Mohd. Riduan Zakaria, 29, pemandu lori dan kelindannya Johari Ahmad,59.
“Setelah memastikan semuanya dalam keadaan yang selamat, PKO lapor bertolak balik ke balai dan operasi ditamatkan pada pukul 11.35 pagi. – K! ONLINE


Kanak-kanak cedera tangan tersepit dalam mesin treadmill
Oleh SHAMSUL KAMAL AMARUDIN

21 November 2020, 4:41 pm
LUMUT – Tindakan seorang kanak-kanak bermain dengan mesin larian setempat atau treadmill mengundang padah apabila tangannya tersepit dalam mesin berkenaan dalam kejadian di sebuah rumah di Batu 14, Lekir dekat sini tengah hari tadi.
Ketua Operasi Balai Bomba dan Penyelamat Sitiawan, Khairul Azizi Kamarudin berkata, pihaknya menerima panggilan kecemasan pada pukul 12.54 tengah hari sebelum sepasukan anggota bergegas ke lokasi kejadian.
“Setibanya di lokasi, didapati tangan kanan seorang kanak-kanak perempuan berusia sembilan tahun telah tersepit di dalam mesin treadmill.
“Anggota kemudian mengambil tindakan menggunakan pemutar skru dan peralatan menyelamat lain bagi meregangkan kawasan putaran mesin tersebut,” katanya ketika dihubungi hari ini.
Katanya, sebaik tempat putaran mesin itu diregangkan, tangan kanak-kanak itu berjaya ditarik keluar dari mesin tersebut.
“Mangsa hanya mengalami luka ringan di tangan dan anggota menasihatkan ibu bapa kanak-kanak itu agar membawanya ke hospital untuk mendapatkan rawatan lanjut.

“Operasi itu tamat sepenuhnya pada pukul 1.38 tengah hari,” katanya. – K! ONLINE


455 individu ditahan ingkar PKP
Oleh AHMAD SHAHERMAN SHAMSURI

21 November 2020, 5:08 pm
PETALING JAYA – Polis menahan 455 individu atas kesalahan ingkar arahan Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 427 individu telah dikompaun manakala 27 individu pula direman dan seorang dijamin.
“Antara kesalahan ingkar PKP yang dikesan adalah termasuk gagal mematuhi arahan penjarakan fizikal (206), aktiviti pusat hiburan (72) dan tidak memakai pelitup muka (63).
“Selain itu ada juga individu yang ditahan kerana gagal menyediakan peralatan merekod butiran pelanggan 59 kes, rentas negeri atau daerah Perintah Kawalan Pergerakan Bersyarat (PKPB) tanpa kebenaran (21) dan lain-lain (34),”katanya dalam satu kenyataan di sini hari ini.
Dalam pada itu, mengulas mengenai Op Benteng, Ismail Sabri berkata, seramai 28 pendatang asing tanpa izin (PATI) serta seorang penyeludup ditahan semalam.
Tambahnya, tiga buah kenderaan darat turut dirampas menerusi operasi berkenaan.

“Sebanyak 306 sekatan jalan raya (SJR) Op Benteng dilaksanakan semalam yang melibatkan Angkatan Tentera Malaysia (242), Polis Diraja Malaysia (54) dan Agensi Kawalan Sempadan (10),”jelasnya.-K!ONLINE


1,041 kes baharu, tiga kematian direkod
Oleh SITI A'ISYAH SUKAIMI

21 November 2020, 6:50 pm
PUTRAJAYA – Sebanyak 1,041 kes baharu dilaporkan hari ini menjadikan jumlah kes positif Covid-19 sebanyak 53,679 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, dua daripadanya ialah kes import yang mendapat jangkitan dari luar negara.
“Terdapat pertambahan tiga lagi kematian menjadikan sebanyak 332 kes kematian berkaitan Covid-19 dilaporkan sehingga kini.
“Kematian baharu ini melibatkan dua lelaki dan seorang wanita meninggal dunia di Hospital Queen Elizabeth, Hospital Lahad Datu dan Hospital Keningau, Sabah dengan pelbagai latar belakang penyakit,” katanya dalam satu kenyataan akhbar di sini hari ini.
Beliau berkata, sebanyak 1,405 kes sembuh dicatatkan hari ini dan jumlah kes pulih Covid-19 terkini sebanyak 40,493 kes.
Ujarnya, sebanyak 108 kes positif sedang dirawat di Unit Rawatan Rapi dengan 45 kes memerlukan bantuan pernafasan. -K!ONLINE


RM800,000 sudah dibelanjakan bantu nelayan
Oleh YATIMIN ABDULLAH

21 November 2020, 5:00 pm
TUMPAT – Kementerian Pertanian dan Industri Makanan telah membelanjakan dana sebanyak RM800,000 bagi membantu golongan nelayan di seluruh negara sepanjang tahun ini.
Timbalan Menteri Pertanian dan Industri Makanan II, Datuk Che Abdullah Mat Nawi berkata, ia merupakan sebahagian daripada dana sebanyak RM1.5 juta yang diperuntukkan kepada kementerian itu.
Menurutnya, peruntukkan itu meliputi sumbangan kebajikan dan bantuan bencana kepada golongan nelayan yang ditimpa musibah.
“Ini adalah salah satu bentuk bantuan daripada kerajaan kepada golongan nelayan yang turut memainkan peranan dalam memastikan bekalan bahan mentah terutama hasil laut sentiasa cukup.
“Tanpa sumbangan golongan ini, berkemungkinan besar kita tidak dapat menikmati keenakan rasa makanan laut,” katanya.
Beliau berkata demikian kepada pemberita ketika turun padang menyampaikan bantuan bencana kepada seorang nelayan Mohd. Nawawi Che Soh di Kampung Besut di sini hari ini.

Mohd. Nawawi ditimpa musibah selepas dia terpaksa tinggal sehelai sepinggang apabila rumahnya terbakar pada 5 Oktober lalu.
Mengulas lanjut, Che Abdullah yang juga merupakan Ahli Parlimen Tumpat berkata, kerajaan sentiasa komited dalam membela dan membantu golongan nelayan.
Beliau berkata, setakat ini, hampir RM100,000 bantuan telah dihulurkan kepada golongan nelayan di Kelantan yang berdepan bencana. – K! ONLINE


Ramai mahu Hael Husaini ganti Nabila Razali
Oleh LUQMAN RIDHWAN MOHAMED NOR

21 November 2020, 3:19 pm
PETALING JAYA – Selepas membuat kejutan apabila mengumumkan menarik diri daripada membuat persembahan pada pentas Separuh Akhir Muzik-Muzik ke-35 (SFMM35) malam esok, penyanyi yang akan menggantikan posisi Nabila Razali masih menjadi tanda tanya peminat.
Semalam, Nabila menerusi pihak pengurusannya Universal Music Malaysia membuat pengumuman terpaksa menarik diri daripada persembahan itu gara-gara mengalami masalah kesihatan yang tidak dapat dielakkan.
Selepas berita itu dilaporkan, persoalan tentang siapakah penyanyi yang paling layak menggantikan Nabila untuk membawa lagu Peluang Kedua hangat diperdebatkan dalam laman sosial.
Tinjauan Kosmo! dalam platform Twitter mendapati, nama penyanyi Hael Husaini yang merupakan pencipta lagu itu disebut-sebut sebagai pengganti paling tepat.
Hal ini kerana, Hael yang pernah membuat nyanyian semula (cover) lagu berkenaan pada April lalu mendapat respon positif daripada peminat yang menyifatkan lelaki itu lebih sesuai menyanyikan lagu berkenaan berbanding Nabila.
Lagu Peluang Kedua yang dicipta sepenuhnya Hael bersama MFMF merupakan antara 30 buah lagu berjaya mara ke peringkat SFMM35 yang berlangsung selama tiga hari bermula semalam hingga esok.

Selain Hael, nama beberapa penyanyi lain yang disebut sesuai untuk menyanyikan lagu penuh emosi itu adalah Haqiem Rusli dan Misha Omar. – K! ONLINE


Timbalan pengarah imigresen pula ditahan
21 November 2020, 3:21 pm
PETALING JAYA – Seorang pegawai imigresen berpangkat timbalan pengarah yang bertugas di Lapangan Terbang Antarabangsa Kuala Lumpur (KLIA), Sepang ditahan semalam bagi membantu siasatan berhubung kes rasuah di pintu utama negara.
Turut ditahan dua lagi pegawai jabatan sama selepas mereka hadir memberi keterangan di Ibu Pejabat Suruhanjaya Pencegahan Rasuah Malaysia (SPRM) di Putrajaya petang semalam.
Menurut sumber, kesemua yang ditahan bagi membantu siasatan itu berusia antara 38 hingga 54 tahun.
“Ketiga-tiga pegawai Imigresen terbabit telah dibawa ke Mahkamah Majistret Putrajaya untuk permohonan reman di bawah Seksyen 117 Kanun Acara Jenayah.
“Setakat ini seramai 53 orang berjaya ditahan dalam Ops Selat yang bermula sejak 16 November lalu, termasuk 33 anggota dan pegawai imigresen yang bertugas di KLIA, KLIA2 dan Bangunan Sultan Ismail, Johor Bahru,” katanya di sini hari ini.
Dalam pada itu, SPRM turut mengemukakan permohonan lanjutan reman ke atas 10 suspek yang diberkas sebelum ini.

Dua orang awam yang ditahan selepas dipercayai terlibat dalam urusan transaksi rasuah baru-baru ini pula dibebaskan dengan jaminan SPRM. – K! ONLINE